Urkulluk ohartarazi du "Jaurlaritzaren egoera ekonomikoa biziki larria" dela, eta gobernuak erantzun dio "gezurra" dela hori

Laguntza eskatuz sailburu baten deia jaso duela jakinarazi du EAJko presidenteak. "Gobernuaren ekimena gelditzeko mehatxua dago". Urkullu laguntzeko prest azaldu da, baina gardentasuna eskatu du. Jaurlaritzak dio ez dagoela kiebra egoeran.

Iñigo Urkullu EAJko EBBko presidenteak jakinarazi du "larri zen" Eusko Jaurlaritzako sailburu baten deia jaso duela, "Euzko Alderdi Jeltzalearen laguntasun eske, defizit gordinak eragindako diru faltaren aurrean konponbide berriak bilatzeko". Ondorioz, Urkulluren arabera, EAEko gobernuaren "egoera ekonomikoa biziki larria" da, defizit handia du eta nahikoa diru sarrerarik ez. "Gobernuaren ekimena gelditzeko mehatxua dago". Hori esateko bere alderdiak datuak dituela azaldu du. Sailburuaren izenik ez du eman.

Jaurlaritzak berehala erantzun dio, Lehendakaritzatik. "Zalantzarik ez dago Jaurlaritzak kaudimena duela. Urkulluk Euskadiren irudia manipulatu egin du, eta alarma sortu". Gainera, sailbururik ez omen da jarri EAJko buruarekin harremanetan laguntza eskatzeko. Rodolfo Ares Herrizaingo sailburua ere mintzatu da, Sevillatik (Espainia): "Gezurra da Jaurlaritza kiebran dagoela esatea".

Urkullu laguntzeko prest agertu da. "Beti lagundu dugu zailtasunek gogor jo dutenean eta gure autogobernua arriskuan egon denean. Prest gaude gure ardura politikoa erakusteko; eta, beharbada, konpromisoak hartzeko, sakrifizioa partekatua izan dadin".

Baina Patxi Lopez lehendakariari "gardentasuna" izateko eskatu dio. "Metatuta dagoen defizita agerian uzteko, kontuen eta zorpetzearen egiazko egoera eta aurreikusi den amortizazio eszenatokia aurkezteko, eta ahalik eta lasterren 2011ko aurrekontuaren exekuzio datuak emateko eskatzen diogu".

"Euskadik Jaurlaritza indartsu eta fidagarria" behar duela berretsi du.

Bilbon egin ditu adierazpenok Urkulluk, prentsaurreko batean.


Datorren urteko ordenantza fiskalak aztertuko dituzte etziko plenoan

Pasaiako Udalbatzak ez ohiko plenoa egingo du etzi, 19:30etik aurrera, Trintxerpeko Alkateordetzan. Bertan zazpi puntu aztertuko dituzte, horien artean 2013ko Ordenantza Fiskalen behin betiko onarpena. Horrez gain, Donibaneko gizarte, kultura eta kirol ekipamenduaren 2. eta 3. faseak eraikitzeko kontratazio espedientea onartu ala ez bozkatuko dute.

Bestalde, plaza eta kale berriei izena emateko proposamena aztertuko dute. Pasa den udalbatzarrean Amaia Agirregabiria alkateak esan zuen udalerri osoan emakume baten izena daraman kale bakarra dagoela, eta kopuru hori handitzeko proposamena egingo dutela iragarri zuen.

Azkenik, PSE-EEk mozioa aurkeztuko du tasa judizialak ordaintzeari buruzkoa.


Goierriren boleibol taldeek derbia jokatuko dute

URRETXU // Goierri elkartearen boleibol saileko bi taldeek derbia jokatuko dute larunbatean Aldiri kiroldegian. Senior mailako eta gazte mailako taldeen arteko partida 12:00etan hasiko da. Goierrik herritarrak partidaz gozatzera gonbidatu ditu. Sorpresak egongo dira eta Ata harategiak emandako bi otar zozkatuko dituzte ikusleen artean.


Intxaurrondoko argazki zaharren erakusketa abenduaren 8ra arte luzatu dute

Azaroaren hasieran antolatu zuten Intxaurrondo Zaharreko Bizilagunen Elkarteak (IZBE) eta Altzako Historia Mintegiak Intxaurrondo: ibilaldi bat iraganetik argazki erakusketa Garberan, eta hilaren 21era arte egon behar bazen ere, izandako arrakasta ikusita, abenduaren 8ra arte luzatu dute.

Antolatzaileen arabera, Intxaurrondok, “Altzako gainontzeko auzoek bezala”, XX. mendeko bigarren erdialdetik aurrera izan duen bilakaera urbanistiko handia argazkien bidez erakustea da erakusketaren helburu nagusia, baita auzoko komunitatean modu boluntarioan egiten den lanari aitortza egitea ere.

Era berean, “memorian galtzeko zorian dauden hainbat irudi eta historia” ezagutarazteko helburua ere badu erakusketak, hala nola, tranbia, lantegi zaharrak, eskolak, sagardotegiak eta Donostiak Altza herria bereganatu zueneko ekitaldia. Horretaz gain, auzoko emakumeek etxean, lantegietan eta sagardotegietan egiten zuten lanari keinu bat egin diote.


[Galeria] Korrikalariak helmugara iristen

Lezo-Jaizkibel lasterketak gero eta jarraitzaile gehiago ditu. Horrela erakutsi dute ibilbidearen 14 kilometroetan, baita hasiera eta bukaera izan den plazan ere bai. Lasterkari guztiek jaso dituzte txaloak, eta animo horiei esker lortu dute karrera bukatzea. Hala ere, izena eman duten 350 korrikalariek ezin izan dute bidea osatu, garai hauetan hain ezohikoa izaten ari den bero honen erruz.

Hona hemen helmugan ateratako argazkiak.


Ume bat hil da Astigarragan, auto batek harrapatuta

GI-2132 errepidean gertatu da istripua.

16:25 aldera izan da istripua, Eusko Jaurlaritzako Segurtasun Sailaren arabera. Bi urte inguruko ume bat harrapatu du auto batek, eta larri zauritu du. Bertara joan dira larrialdi zerbitzuak, baina haurra hil egin da. Gertatutakoa argitzeko ikerketa abiatu du Ertzaintzak.


Dolua eta galerei aurre egiteko tailerra antolatu du Amorotoko Udalak

Dolua eta galerei aurre egiteko tailerra antolatu du Amorotoko Udalak. Menpeko pertsonen zaintzaile eta familiakoei zuzenduta dago ikastaroak hamar orduko iraupena izango du eta martxoaren 3an hasiko da.

Tailer honen bitartez, doluaren ezaugarriak eta aldiak, defentsa-mekanismoak eta erreakzioak, dolua burutzerakoan sortutako porrota eta osasun mental eta fisikoan dituen ondorioak eta emozioak nol adierazi eta kudeatu landuko dituzte.

Ikastaroak egunean bi orduko iraupena izango du 17:00etatik 19:00etara. Tailerrean parte hartzeko, Otsailaren 28a baino lehen udalean eman beharko da izena.


Donostiako kale izendegiaren inguruan, ia erabateko adostasuna

Euskarazko izenak eta gaztelaniazko hainbat egokitzapen onartu ditu udalbatzak; iragan asteotako elkarrizketek emaitza eman dutela nabarmendu dute talde politiko guztiek.

EH Bildu, PSE, PP eta EAJ. Bat etorri dira Donostiako Udaleko lau talde politikoak, eta "desadostasunen" gainetik onartu dute, akordio zabalarekin, Donostiako 295 kale idazteko era ofizial berria; euskarazko grafia lehenetsi da kasu gehienetan.

Polemikaren zurrunbiloan ibili da gaia hilabeteotan, eta irailaren 26ko udalbatzarra, esaterako, bertan behera geratu zen gaia bozkatzerakoan. Oposizioko talde guztiek alde egin zuten bilkuratik, forma akats bat argudio gisara hartuta. Ordura arte auziari buruz egindako kritikek, ordea, edukia ere izan zuten hizpide; PSE-EEko eta PPko ordezkariek, bereziki, kritika gogorrak egin zituzten kale izenetan euskarazko grafia lehenesteko asmoaren harira.

Gaur talde politiko guztiek onartu dute, ordea, lantalde batean asteotan egin diren negoziazioetan lortu dutela bat etortzea izen askoren inguruan. EH Bilduko ordezkariek, esaterako, adibide moduan nabarmendu dute ontzat jo dutela Cristina-Enea parkearen izena bere horretan lagatzea. Fuenterrabia kaleak, aldiz, euskarazko izena hartuko du: Hondarribia. PPk, zenbait aldaketarekin desados, hainbat zuzenketaren alde egin du.


Danborren burrunbak San Pedro jaiak iragartzeko

Eskoriatza jaietan da. San Pedro eguna gaur, egun handia dute eskoriatzarrek. Atzokoa ere ez zen txikiagoa izan. Beñat Hertze alkateak suziria jaurtitzearekin bat jai-giroan murgilduta daude. "Adin guztietarako moduko jai egitaraua prestatu dugu eta gura dut jaiekin topera disfruta dezazuela" esan zuen alkateak. Nagusien danborrada izan zen atzoko ekitaldi izarra.

Atsedenik gabeko lau egun dituzte eskoriatzarrek

Gaurko, berriz, Ohilurai Klown, Musika Eskolako bandaren kontzertua, Niño Cristi artista internazionalaren emanaldia edo Mumusik Circus tade katalanaren Merci bien ikuskizuna iragarri dituzte.

Hemen gaurko egitarau osoa.

10:00 Eskoriatzako txistulari taldearekin kalejira.

11:40 Elizbira.

12:00 Meza nagusia San Pedro elizan, parrokiako abesbatzaren parte hartzearekin.

12:00 Mamu txikiak kale antzerkia Oihulari Klown Gorosarri plazan.

13:15 Musika Eskolako bandaren kontzertua herriko plazan.

18:30 Los Estrambóticos taldea, Gorosarri plazan.

20:00 Trakets taldearekin dantzaldia herriko plazan

23:00 Mumusik Circus talde katalanarekin Merci Bien ikuskizuna Gorosarri plazan.


Pertsona bat kotxetik erreskatatu dute Club Natacion parean

Ibai ertzean zegoen kotxea mugitzen saiatu da baina urak harrapatuta geratu da. Ateetatik ezin irten, maletategitik atera behar izan da. Suhiltzaileek eta udaltzainek lagundu diote ateratzen.

Larrialdi zerbitzuek ardura eskatu dute, oraindik ere egoera zaila delako, ezinbestekoa ez bada kotxerik ez hartzea eskatzen dute eta noski, itxita diren bideak edo ta urez estalita diren kaleetatik ez ibiltzea gogoratu dute.


Leitzako Guraso Elkarte Katolikoaren oharra

Izugarrizko arazoa dugu Leitzako Guraso Elkarte Katolikoko sozioek. Zortzi urte daramazkigu Zuzendaritza Batzordeari gure lokalean gauzak aldatzeko eskatzen, baina ez dugu deus ere lortu. Sei lagun daude eta beraiek nahi dutena bakarrik egiten dute. Ezin dugu paperekin botatu, beti eskua jasota eta errotatu gabe. Beraiek nahi dutenak bakarrik jartzen dira Juntan lan egiten. 250 inguru bazkide gaude baina inork ezin ditugu gure lokal horiek erabili, zati bat erretiratuei utzia diegulako eta beste pusketa bat gaztetxoei. Baina hemen dator okerrena: sukaldea, jangela, komunak eta lehenago taberna haundi bat zegoen leku guzia errentan emana dago eta guretzat ateak itxita daude. Estatutuak esaten duenez, eta abokatuak ere bai, legez kanpokoa da da, baina ez zaie axola. Horregatik, Ttipi-Ttapa irakurtzen dugun guziek Leitzako herrian nola gauden jakitea nahi dugu Leitzako Guraso Elkarte Katolikoko bazkideok. Herriaren alde lan egin beharrean, beste herri guzietan bezala, Leitzan gure gurasoen lokaletan Oialde elkarte gastronomiko eta kulturala daukagu. Izena ere ez du nolanahikoa. Orain dela hiru urte eta hiru hilabete eman zen errentan, bazkideekin asanblada bat egin gabe. Kontrato hau sinatu zuen pertsonak kontratoaren hirugarren puntuan zera jarri zuen: «errenta hilabeteko lehen eta bosgarren egunen artean ordainduko da, nagusi maizterrak zehazten duen tokian». Baina kontua da, lokal horietatik ezin dela dirurik kobratu. Uste dut honekin dena esanda dagoela, eta argi gelditzen da bazkideok zer pintatzen dugu gure lokaletan. Azkenik, adierazi nahi dugu ez dugula atsedenik hartuko gure lokala berreskuratu arte eta honen ondoren, berririk ez badugu, Iruñean solastuko dugu.

Flory Mitxelena

Leitzako Guraso Elkarte Katolikoa


Agentzia teknikoki martxan da, alor juridikoa finkatu gabe

Beterri Garapen Integralerako agentzia aurkeztu zuten Buruntzaldeko bost alkatek, aurreko ostegunean Hernanin. Dagoeneko zerbitzu teknikoak martxan daude, izaera juridikoa erabat lotu gabe badago ere. Andoain, Hernani, Astigarraga, Lasarte-Oria eta Usurbilgo alkateek agentziaren helburuak eta orain arte abian jarritako ekimenak azaldu zituzten.

Andoni Gartzia Astigarragako alkateak, agentziaren helburu nagusia esaldi batek laburbildu dezakeela aipatu zuen: "Eskualdeko herritar, enpresa eta eragileekin batera, Beterriko ekonomia eta enplegua sustatuz, garapen sozioekonomikoa planifikatu eta garatuko duen erakunde erreferente bihurtzea da".

Agentziaren beharra ere azpimarratu zuen: "Beterriko gure eskualdea, Gipuzkoan dagoen antzeko egituratik gabeko eskualde bakarra da. Politikoek eta baita teknikariek ere, hasietatik ikusi dugu beharrezkoa dela agentzia martxan jartzea, eskualdeko langabeziari aurre egin, eta egoera aldatzeko estrategia, baliabide eta azpiegiturak ezartzea".

Ana Carrere Andoaingo alkateak, agentziak dituen lan sailak deskribatu zituen: "Zazpi lan-sail ditu: ekonomi soziala, enplegua, kooperazioa, parte-hartzea, iraunkortasuna, parekidetasuna, euskara eta ekitatea”.

Agentzia jada martxan dela azpimarratu zuen Mertxe Aizpurua Usurbilko alkateak: "Horren adibiderik garbiena, eskualdean enpresa eta erakundeekin landu ditugun proiektu estrategikoak dira".

INNOforo eta kooperatzen

EGITASMOAK MARTXAN DAUDE

Egitasmo horiek gauzatzeko asmoz erabilgarri izango diren bi lan tresna azaldu zituen Aizpuruak. "Innoforo izenekoa da lehena. Aukera berriak sortuko ditu, ekonomia suspertzeko, eta tokiko eragile eta enpresen arteko elkarlana bultzatzeko, azken batean, datozen urteetan lanpostu berriak sortu eta jarduera ekonomikoa berpiztuko duten proiektuak bultzatzeko".

Kooperatzen du izena bigarren lan tresnak. "Tokiko ekonomia garatzeko egitasmoa da, eskualdeko Udalek lankidetzan sortu eta ekintzaile berriei zuzendutakoa. Zerbitzu horrek, enpresa berriak sortzeko beharrezkoak diren prestakuntza, baliabideak, azpiegitura eta aholkularitza eskaintzen ditu".

AGENTZIAREN Egoitza

Hernanin DAGO

Agentziaren egoitza Hernanin kokatzen da, Luix Intxauspe Hernaniko alkateak gogorarazi zuenez: "Hernaniko Gabriel Zelaia eraikinean kokatzen da gaur aurkezten ari garen zerbitzu sortaren egoitza". Martxoaren 25ean jarri dute data, egoitza horren aurkezpena egiteko. "Espazio fisiko hori ezagutarazteko, bertan eskaintzen diren zerbitzuen berri edukitzeko, eta orain arte garatzen ari diren proiektu praktikoak azaltzeko egingo da ekitaldi ofizial hori". Informazio gehiago www.beterri.eus webgunean eskuragarri dago.

Urnieta, faltan

Agerraldian Urnietako Udal ordezkariaren hutsunea ikusita, kazetariek galderak luzatu zizkieten bost alkateei. Luix Intxausperen esanetan, "sei udaletako ordezkari politiko zein teknikarik garbi ikusi dugu hasiera-hasieratik, eskualdeak agentzi honen premia zuela. Agentziaren sortze prozesu guztian, sei Udalek hartu dugu parte. Egia da arazoak izan ditugula agentziaren inguruko egitura juridikoa osatzerakoan, baina ziur gaude hurrengo hilabeteetan konponduko dugula arazo hori. Udatik aurrera, hauteskundeak pasa ostean, errazagoa egingo zaigu adostasunerako bideak topatzea".

Andoni Gartziak, agentziaren egitasmoa eta arlo juridikoa ondo bereizi behar direla oharatarazi zuen: "eskualdeak premia handia dauka ekonomikoki gara dadin, eta ezin dugu zain geratu arlo juridikoa konpondu bitartean. Denon artean hainbat koordinazio esparru landu ditugu, baliabidea ekonomikoak, azpiegiturak, proiektuak... baditugu, eta beraz, tresna horiekin guztiekin aurrera goaz".

DEKALOGOA

Aurkezpen ekitaldian Beterri Garapen integralerako Agentziaren dekalogoa azaldu zuten:

1. Enplegua sortzeko erreferentziako tresna da Beterri.

2. Pertsonen ongizatea izango du helburu. Hala, eredu justu baten alde egingo du, eta honako hauek sustatuko: lan-baldintza duinak, soldata duina, parekidetasuna, asebetetze-maila handia, eta lana eta familia uztartzea.

3. Aholkularitza eta gidaritza eskainiko du, besteak beste, enpresa sortzeko, lana aurkitzeko eta prestakuntza jasotzeko.

4. Eragileen dinamizaziorako koordinazio-gunea izango da, estrategiak adosteko espazioa.

5. Garapen sozial eta ekonomikoa helburu, eragileen arteko sarea osatuko da.

6. Metodologia berriak ezagutu, zabaldu eta komunikatuko ditu etengabe.

7. Lan-eredu berriak sortu, gauzatu eta garatuko dituzten eragileen babesleku eta lorbidea izango da Beterri; proiektu berriak martxan jartzeko bultzada.

8. Eraginkortasunaren izenean arituko da lanean.

9. Elkarlana eta enpresa horizontalaren eredua izango ditu oinarri, eta erabaki-guneetan enpresaburuek eta langileek parte hartzea defendatuko du.

10. Aukera berriak sustatzeko eta enpresen arteko sinergiak bultzatzeko gunea da Beterri.

PSE-EEren kritika Bilduri

Buruntzaldeko sozialistek bost alkateek egindako agerraldiari berehalako erantzuna eman diote: “Bildukoek kea baino ez dute saltzen, lanik gabe daudenak engainatuz”. PSE-EEk galdetzen du “ea zer nolako seriotasuna duen alderdi askoren ezezkoa duen txiringitoa martxan jartzeak, eskualdeko herri guztien parte hartzerik gabe, forma juridiko definitu gabeko agentzia sortuz. Eta udaletxe batzuetako idazkariek eta kontu hartzaileek legez kontrakoa dela dioten txostenak tarteko izanda. Ez dugu ulertzen nola esan dezaketen xehetasun batzuk baino ez direla horiek guztiak, beren funtzionamendurako oinarrizko kontuak direnean”.

PSE-EEk agentziaren izaera juridiko egokiena mankomunitatea dela defendatzen du.


Ikastolaren 50. urtemugako disko aurkezpena 19:00etan frontoian

Udarregi Ikastolako egungo kide eta kide ohiek martxoan grabatutako diskoa ostiral honetan, maiatzaren 18an aurkeztuko dute 19:00etan frontoian. Hilaren 18ko aurkezpenean bertan “diskoko 10 bat kanta abestuko ditugu” iragarri dute. Gogoan izan, 12 kantuz osaturiko bilduma eskuragarri duzue 6 eurotan Lizardi eta Laurok liburu dendetan, Bordatxo tabernan eta Udarregi Ikastolan.

Auzolanean eginiko grabazioa

Martxoan grabatu zuten ikastolako komunitateko egungo kideek eta kide ohiek. "Kantariak, ikastola osatzen duten oro izan dira, ikasle, ikasle ohi, guraso, guraso ohi, aiton-amonak, irakasleak, irakasle ohiak eta langileak. Instrumentu joleen artean ere, ikastolako guraso, irakasle, zein ikasle eta ikasle ohiak izenda ditzakegu, tartean, oso ezagunak diren instrumentu joleak", ikastolatik NOAUA!ri berri eman diotenez.

"Usurbilgo ikastolan abesten dituzten kantak grabatu dira. Kanta alaiak, kanta ederrak… txirularekin jotzeko kantak, irakasleek sortutakoak, ikasleek sortutakoak, ikasle ohiek sortutakoak… eta Gattunk kanta¨.

Ikastolako musika gelan grabatu zuten diskoa joan den hilabetean zehar. Moldaketak Jaione Eskudero ikastolako musika irakasleak egin ditu. Udarregiko guraso ohi Kaki Arkarazo arduratu da grabaketaz.

Abestien artean, bada bat ikasle ohiena. Luken Arkarazok sortu du doinua eta letra, "ikasle ohien artean moldatuta, eta Martxel Arkarazo teknikari lanetan jardunez Garate estudioetan”. Kanta guztion nahasketan Andoaingo Garate estudioetan egin dituzte. "Kanta hauek edonoren belarrietara gozo sartzea lortu dute ikastolako kantari eta musikariek, kanta bakoitza mimo, gogo, intentzio eta maitasun handiz egina dago. Adin guztietako pertsonentzat zuzendua dago”.


Rajoyk konfinamendua urratu ote duen ikertzen ari da Barne Ministerioa

Alarma-egoeran ezarritako arauak urratuz, Espainiako Gobernuko presidente ohia kirola egitera ateratzen dela zabaldu du komunikabide batek.

Mariano Rajoy Espainiako Gobernuko presidente ohia kalera ateratzen da kirola egitera, debekatuta dagoen arren.

Estatuko telebista-kate batek zabaldu dituen irudietan, kirola egiteko arroparekin eta zira batekin ageri da Rajoy bere etxearen inguruan, Madrilen.

Kazetarien galderei erantzunez, Fernando Grande-Marlaskak baieztatu du Barne Ministerioak ikerketa abiatu duela informazio hori benetakoa den edo ez egiaztatzeko.

Rajoyk alarma-egoera honetan ezarritako konfinamendua urratu duela frogatuz gero, beste edozein herritarrek bezala dagokion isuna ordaindu beharko duela ziurtatu du. "Izenak ez du eraginik izango araudia aplikatzerakoan", agindu du Barne ministroak.


EA eta Batasunaren akordioak "ez du ibilbiderik", Olanoren ustez

Gipuzkoako ahaldun nagusiaren ustez "ametsezkoa" da frente soberanista bat sortzea EAJ barik. Olanoren arabera, alderdi nazionalistek ez dira elkarlanean arituko ETAk indarkeria utzi arte.

Markel Olano (EAJ) Gipuzkoako ahaldun nagusiaren ustez, 2011. urteko hurrengo udal eta foru hauteskundeetan EAk eta ezker abertzaleak izan dezaketen akordioak "ez du ibilbiderik" eta alderdi nazionalista batzuk "baztertu" nahi izatea kritikatu du.

Bilbon egin duten Forum Europa-Tribuna Euskadiko gosarian, Olanok EAJ gabe frente soberanista bat sortzea "ametsezkoa" dela adierazi du, EAJ Euskadiko alderdirik bozkatuena baita. Gipuzkoako ahaldun nagusia indar nazionalisten arteko elkarlanaren alde agertu da, baina ETAk indarkeri utziko duela iragarri arte hori ez dela gertatuko azpimarratu du. Olanok nazionalismoa "ahuldu" izana egotzi dio ETAri.

"Herrialde proiektu handi" bat

Markel Olanok EAJk "herrialde proiektu handi" bat burutzeko asmoa erakutsi du, PSE-EEk eta PPk sortutako "frentea desegiteko".

Olanok azaldu duenez, bakearen lorpena, euskal herritarren identitatea indartzea, Euskadiren internazionalizazioa eta ekomiaren sustapena dira "proiektu handi" horren oinarriak.

Hurrengo hauteskundeetan EAJren ahaldun nagusi gisa berriz aurkeztea ez du ukatu Markel Olanok.


Bai euskarari ziurtagiriak banatu dituzte

Bai Euskarari Ziurtagiriaren Elkarteak hamasei ziurtagiri banatu berri ditu Azkoitian. Guztira 56 dira, beraz, Azkoitian ziurtagiria daukaten entitateak. 25ek Euskara bidean maila daukate, 26k Zerbitzua euskaraz maila, eta gainontzeko bostek, berriz, Zerbitzua eta lana euskaraz maila daukate lortuta. Gaur arratsaldean egin dute ekitaldi ofiziala, hamasei erakundeei agiriak emateko udaletxean; Agurtzane Epelde Azkoitiko Udaleko Euskara zinegotziak eta Rober Gutierrez Ziurtagiriaren Elkarteko zuzendaria arduratu dira banatzeaz. Zinegotziak «oso emaitza onak» direla dio, besteak beste, «mailaz igotzea lortu dutenen kopurua oso handia» delako.


TDG Clamping Solutions enpresako museoaren inaugurazioan egon da Urkullu

102 urte igaro dira Talleres de Gernika sortu zutenetik. Urte mordoa egin ditu lidergoari eutsita tornuetarako amarratze soluzioak fabrikatzen eta merkaturatzen, eta hori posible egiten lagundu duten langile, akziodun, instituzio eta gainerakoak eskertu dituzte gaur enpresan bertan egindako ekitaldian.

36ko gerra, munduko gerrak eta hainbat krisialdi ekonomiko igaro ditu enpresak, eta 102. mendeurrenean, garai berrietara aurre egiteko izan duen gaitasuna ospatu nahi izan dute. Horregaz batera, enpresan bertan denen bistara egongo den museoa ere zabaldu dute gaur. Museo historikoa da, enpresaren eta Euskal Herriko industriaren iragana ezagutzeko aukera eskaintzen duena. Enpresaren historiaren parte izandako zenbait elementu bildu dituzte: hala nola, makineria, finantziazioari lotutako dokumentazioa, argazkiak, lehen publizitate kanpainak eta bestelako materialak.

Gaur goizean egin dute museoaren inaugurazio ekitaldia, eta horregatik, hainbat kideren konpainia izan du enpresak. Langileak izan dira bertan, eta, horregaz batera, baita enpresako arduradunak, Iñigo Urkullu lehendakaria, Arantxa Tapia Ekonomiaren Garapeneko eta Azpiegituretako sailburua, Imanol Pradales Ekonomi eta Lurralde garapena sustatzeko foru diputatua eta Gernika-Lumoko alkate Jose Maria Gorroño.

Hain zuzen, 1916. urtean sortu zuten Talleres de Gernika bezala ezagutu izan zena. Egoera, dena den, bestelakoa da egun, eta garaiak ere aldatu egin dira; hori dela eta, eta aro berrira egokitzeko asmoz, izena bera eta markaren irudia aldatzearen hautua hartu dute oraintsu. Hala, TDG Clamping Solutions izenagaz ezagutuko denak orduko hartan berrikuntzaren alde hartutako konpromisoa berresten du. Izan ere, enpresaren erronka berrikuntzarekiko, kalitatearekiko eta nazioarteko merkatuekiko konpromisoari eustea da.

Sortu zutenez geroztik, Gernika-Lumon izan du egoitza aipatu enpresak. Lantaldean 42 langile ditu, eta bere ekoizpenaren %70a esportaziora bideratzen du, hartara, 30 herrialde baino gehagogaz harreman zuzena mantenduz.

Historia handia dauka Talleres de Gernikak: eraikina bera babestuta dago bere balore historikoagatik; izan ere, Gernikako bonbardaketan zutik mantentzea lortu zuten eraikin gutxiren artean izan zen.

Bere hasieran, tornuetarako plater txikiak egiten zituen, eta baita barauts-zorrozgailuak eta mozketarako bestelako tresnak. XXI. mendeagaz batera, baina, munduko tornurako plater automatiko handiena eraiki zuten. Zazpi metroko diametroagaz, 73 tona burdin erabili behar izan zituzten, 1.500 gradutara landuta.

Iñigo Urkullu lehendakariak TDG Clamping Solutions enpresaren ibilbidearen eta orain arte egindako ahaleginaren garrantzia azpimarratu nahi izan du gaurko ekitaldian: “Proiektu bat aurrera atera dute, enplegu-aukeren sorreran lagundu dute, eta euskal gizartearen ongizaterak aberastasuna sortu dute”. Azken finean, enpresak daukan “mundu mailako bokazioa” nabarmendu du, eta baita “bezero bakoitzari proposamen berritzaileekin eta kalitate handiko produktuekin erantzuteko ahalmena” ere.

Urkulluk aditzera eman duenez, Jaurlaritzak bere aldetik, hazkunde jasangarriaren oinarriak eta kalitateko enplegu-aukeren sorrera finkatzen laguntzen jarraituko du. Gogorarazi du, gainera, inbertsioekiko konpromisoa gehituko dutela: “Espero dut, oso laster, gauzatuta egotea enpresen lehiakortasunerako lagungarriak izango diren tarifa elektrikoa bermatzeko neurriak”.

Imanol Pradales diputatuak, berriz, enpresa bera zoriondu nahi izan du aldundiaren izenean: “Gaurkoa zoriontzeko eguna da, oraindik lehian, lanean aritzeagatik eta etorkizuneko begiradari eusteagatik. 102 urtetan denetarik egin duzue eta ondo”.


Abeltzaintza ustiapenak hobetzeko 1,86 milioi euro

Abeltzaintza ustiapenak modernizatzeko diru-laguntzak onartu zituen astelehenean Nafarroako Gobernuak. 253 jaberen artean 14,1 milioi euro banatuko ditu Landa Garapen eta Ingurumen Departamentuak. 2012 eta 2013rako dira laguntzak. Diru-laguntza deialdi hori 2007-2013 Landa Garapen Programaren barruan dago. Lehen eta basogintzako sektoreen lehiakortasuna handitzeko helburua du programak eta bere diru iturrien laurdena Europako Batasunak jarri du.


"Kezkagarria" da Debagoieneko haurren loditasuna Osakidetzaren arabera

Larregiko pisua du 3 umetik 1ek. Osakidetzako ikertalde baten ondorioa da, 6 eta 12 urte bitarteko 3.312 haurren datuak jaso eta gero, Osakidetzako proiektu berezi baten. "Kezkagarriak" dira datuak azterketaren egileentzat eta aurre egin gura diote arazoari Ospitaletik.

PENSOI delako proiektua abian du Osakidetzak, haurren gainpisua prebenitzeko hezkuntza eta elikadura programa, hain zuzen. Debagoienean egin dute aitzindari den ikerketa 3.312 ikasleren artean eta jarraipena egingo diote "epidemia" bezala jotzen duten arazoari. "Ohitura dietetikoek okerrera" egin dutela diote Ospitaletik eta "bizimodu sendentarioa" zabaldu dela. Horren aurrean, erantzunak diziplina artekoa izan behar duela azalduta bilera sorta bati ekingo diote proiektuko partaideek (pediatrak, nutrizionistak, hezkuntza arloko profesionalak, kirol teknikariak, psikologoak…) herritarrekin. Herririk herri, data hauetan izango dira batzarrak:

Elgeta: maiatzak 26 (Herri Eskolan 18:00etan).

Aretxabaleta: ekainak 1 (Arkupen 18:00etan).

Eskoriatza: ekainak 2 (Ibarraundin 18:00etan).

Bergara: Ekainak 3 (Zabalotegin 18:00etan).

Oñati: Ekainak 4 (Santa Ana antzokian 18:30ean.)

Arrasate: Ekainak 8 (Kulturate 18:00etan euskaraz, 19:00etan gazteleraz).

Antzuola: Ekainak 9 (Herri Eskolan 18:00etan).


Joseba Larrea, lehenengo

Joseba Larrea Iturralde 1979ko azaroaren 21ean jaio zen Urnietako Ergoien auzoko Azkonobieta baserrian. Hiru anai-arrebetan gazteena da. Aspalditik datorkio zaldiekin eta astoekin deman ibiltzeko afizioa. Urteetan herriz herri erakustaldiak egiten ibili ondoren, datorren maiatzaren 2an Aiako probalekuan jokatuko du zaldi-probako lehenengo apustua Kitto zaldiarekin.

Nondik sortutakoa duzu afizio hau?

Joseba Larrea: Oianume baserriko Xabier Etxeberria ibiltzen zen deman, eta ni hari laguntzen hasi nintzen mutil koskorretan, eta hortik datorkit afizioa. Batzuk eskia edo bizikleta dute gustuko eta nik hau.

Eta noiztik zure abereekin?

J.L. : Astoarekin duela sei urte hasi nintzen Xoxokako festetan. Hiru astok parte hartu zuten eta irabazi egin genuen. Guztira astoarekin hiru urtetan joan naiz, eta behin zaldiarekin, eta lau urtetan irabazi egin dugu.

Zenbat asto eta zaldi dituzu orain?

J.L. : Hiru asto eta hamabi zaldi. Horietatik lau zaldi eta bi asto ibiltzen ditugu. Kitto, orain apusturako prestatzen ari naizena; Pittin, lehen ibiltzen nuena; Verona, eta apaaroosa arrazako Txester. Baina bat ona izanez gero gainontzekoak soberan izaten dira.

Zein adinekoak erosten dituzu?

J.L. : Normalean moxalak erosten ditugu merkeago direlako. Baina azkenean, bat ona erostea baino garestiago ateratzen da haiek haztea.

Laguntzaileak ere izango dituzu...

J.L. : Bai, auzoko Mikel Garaialde. Berak ere badauzka beste bi zaldi. Zaldi probetan, aurrean itzain bat eta harriarekin atzean beste bat behar izaten dira eta biok ibiltzen gara.

Herrietako jaietan ibiltzen zarete erakustaldiak eginez...

J.L. : Bai, herri ugari egiten ditugu, Hernaniko Osinaga auzoa, Astigarragako Santiomendi, Oiartzungo Karrika, Urnietan Sanmieletan eta Xoxokan, Ordizian eta abar. Eta denetan jende asko joaten da ikustera.

Zenbat kiloko harriarekin ibiltzen zarete?

J.L. : Normalean, 400 kiloko zaldiarentzako, 800 edo 900 kiloko harria ibiltzen dugu. Zaldiaren pisua handik gorakoa baldin bada, kilo bakoitzeko kilo bateko karga eransten zaio harriari. Orain egin behar dugun apusturako zaldien pisua 500 kilotan jarria dugu, eta harria 900 kilokoa. Gutxi gorabehera zaldiaren pisua bikoizten duen harriarekin ibiltzen gara.

Nola sortutako apustua da?

J.L. : Etxetxok Zumaiako Elorriaga auzoan erakustaldi bat egin zuen, gu ikustera joan ginen, eta ondoren berarekin bazkaltzera geratu ere bai. Eta han bertan egin genuen apustua. Orain dela bi hilabete eta erdi.

Zein zaldi eramango duzu zure lehenengo apustu honetara?

J.L. : Kitto izeneko zaldia. Nirekin bi urte eta erdi daramatza. Bost urte dituen trostakari frantsesa da, gaztea da oso. Suertea baldin badu beste 15 bat urtetan ibili daiteke deman. Hasieretan dago. Momentuz itxura oneko zaldia da. Urnietan atera nuen Sanmieletan, baina ferra bota zuen eta gaizki ibili zen.

Zer entrenamendu egiten dituzue normalean? Eta apustuaren aurretik?

J.L. : Normalean, bi egunetik behin 45 minututan gurpilarekin ibiltzen dugu, eta tarteka korrika ere bai, pikaderoan jarri eta bueltaka. Gero, noizean behin ere probak egiten ditugu harriarekin ondo doala ikusteko. Entrenamenduetan ezin da topera eraman, beraz plazan ikusi beharko dugu topera joan eta zer lan egiten duen. Apustu honetarako entrenamendu bereziak egin ditugu, irailaren aurrenetik ari da prestatzen.

Irabaztea esperoko duzu?

J.L. : Lan on bat egingo dugula badakit. Etxetxok ere zaldiarekin egingo duen lehenengo apustua du, eta bost urteko zaldia du, nirea bezala, beraz, apustua nahiko berdindua izango da. Diferentzia handia dago plazaratzen lehenengo izan edo bigarren izan. Bigarren ateratzea egokitzen zaionak aurrenekoaren lana ikusi egiten baitu eta erreferentziak dauzka. Aurreneko plazaratzea egokitzen zaionak topera joan beharra dauka.

Dopingaren aurkako frogarik egiten al zaie abereei?

J.L. : Diputazioa etortzen da doping azterketa egitera eta zozketa egin ondoren, egokitzen zaionak egin beharra izaten du. Apustu bat denean, egileek erabakitzen dute nola egin, doping kontrolarekin edo gabe. Guk apustu honetarako egitea erabaki genuen. Kontrol handia egonagatik, tarteka ematen dira positiboak, eta zigor handi samarrak ere bai, isunak, fitxak kendu eta abar. Nik hogei egunetik behin analisiak egiten dizkiot zaldiari, zein bitamina falta zaion ikusteko. Antibiotikoak, esaterako, positibo ematen

du eta kontuz ibili beharra dago.

Abere-demak mantenduko al dira?

J.L. : Nik uste dut idi probak baino erakargarriagoak direla. Idia mantsoa da, zaldia biziagoa. Idiek 50 plaza inguru egiten dituzten denbora berean zaldiek 65 plaza inguru egiten dituzte. Idi demetan, akuilua erabiltzearen ondorioz odola ikusten da, aldiz, guk zaldiekin makil txiki bat erabiltzen dugu eta ukitu bakarrik egiten dugu aberea.

Eta astoekin zer etorkizun dago?

J.L. : Igeldon erakustaldia dago San Isidro egunean, larunbat honetan Elgoibarren beste bat, gero agian Izaskunen gizonen kontra ere egingo dugu beste bat... Badaukat asto bat nahiko ona eta apustu bat ere egin nahiko nuke berarekin.

Bukatzeko, emazkiguzu apustuaren xehetasunak.

J.L. : Maiatzaren 2an gaueko hamarretan izango da Aiako probalekuan. Bakoitzak ordu erdiko saioa egingo dugu, 900 kiloko harriarekin eta bi itzainekin, nik Urrutia eta Ugar-

te bizkaitarrak eramango ditut.

1.200 euro jokatzen ditugu alde bakoitzetik eta sarrerek 15 euroko prezioa izango dute. Gure zaldia oso ondo prestatua dago eta lan ona egingo du, beraz joatera animatu nahi dut jendea, apustu polit bat ikusiko baitu.


Goierriko lau bertsolarik segi dute Txapelketa Nagusian aurrera

Final-laurdenetan Oihana Iguaranek lortu du puntu gehien. Iñaki Apalategi bigarren geratu da puntuazioan. Nerea Elustondo ere sailkatu da, eta Aitor Sarriegi hasiko daBertsolari Txapelketa Nagusiaren aurreneko faseak eman du berea. Final-laurdenetako seigarren eta azken saioa Tolosan jokatu zen larunbatean, eta han zehaztu zen finalaurrekora zein igaro diren, zein alboratu diren. Goierriko lau bertsolarietatik hiruk jo dute aurrera, eta laugarrena —Aitor Sarriegi— gehituko zaie orain.Idiazabalen bizi den Oihana Iguaranek gogor jo du aldaba. Leitzako saioa irabazteaz gain, puntu gehien berak lortu du: 714. Zuzenean igaro diren sei saio irabazleen ondotik, puntuazioz beste 12 sailkatu dira. Horiez, 2013ko sei finalista ere lehian sartuko dira, 24 bertsolariko taldea osatu arte.Apalategi bigarrenPuntuazio sailkapenean, Iñaki Apalategi beasaindarra 2. postuan geratu da (685), Agin Labururen atzetik, puntu batera. Nerea Elustondo seigarrena izan da (665). Sailkatu ez den goierritar bakarra Asier Otamendi urretxuarra da (24. postuan, 617,5).Hala, finalaurreko lehenengo itzuliko lau saioetatik hirutan izango du eskualdeak presentzia. Aitor Sarriegik Irungo Artalekun kantatuko du, azaroaren lehenean. Nerea Elustondo Maulen ariko da, azaroaren 4an; eta Oihana Iguaran eta Iñaki Apalategi Durangon, azaroaren 12an. Fase horretako aurreneko saioa Bastidan da, urriaren 28an.Bi itzulira Finalaurreko faseak bi itzuli izango ditu. Bi saioetako puntuak batuko dira. Baina lehenengo itzulian puntuazioz atzeko sei postuetan geratzen diren bertsolariak kanporatuak izango dira.Bigarren itzuliko saioak Amurrion (azaroak 19), Donibane Lohizunen (azaroak 26) eta Iruñean (abenduak 2) jokatuko dira.Hemezortzi bertsolariren artetik aterako dira Barakaldon abenduaren 17ko finalean ariko diren zazpi finalistak, finalaurreko bi itzulietako puntu baturatik. 2013ko txapelduna, Amets Artzallus, zuzenean iritsiko da finalera. Finalerako sarrera guztiak saldu dituela argitu du asteburuan Bertsozale Elkarteak.


770 euro bildu dira gaztaina festan, Legorretan

LEGORRETA // Gaztaina festa egin zuten larunbatean Legorretan eta 770 euro bildu ziren. Bildutako dirua, eta elkartasun azokan eta talo festan biltzen dena, Legorretatik Mundura elkartea Hondurasen garatzen ari den proiektuarentzat izango da.


Udal gizarte langileak ordutegi berezia izango du hilaren 24ra bitartean

Elgetako gizarte langilea oporretan da; Karmele Kortak ordezkatuko du irailean.

Hilaren 24ra bitartean eguaztenetan eta barikutan egongo da martxan udal gizarte zerbitzua; 08:00etatik 13:00etara. Txanda hartzeko 943 768 022 telefono zenbakira deitu behar da.


Taberna batean kalteak eragiteagatik bikote bat atxilotu dute Busturian

Segurtasun Sailak jakinarazi duenez, 22 urteko gizonezko bat eta 20 urteko andrazko bat atxilotu zituzten atzo eguerdian, Busturian. Hain zuzen ere, Busturiko ostalaritza lokal batean kalteak eragiteagatik eta lokaleko jabeari mehatxu egiteagatik atxilotu zituztela azaldu dute.

Atzo, 12:30ak aldera, Busturiko ostalaritza lokal bateko jabeak Ertzaintzaren patruila baten laguntza eskatzeko deia egin zuen. Tabernan zegoen bikote bat lokala kaltetzen ari zen, bai eta jabeari mehatxu egiten ere. Ertzaintza lokalera iritsi zenean, hirurak aurkitu zituen barruan. Diotenez, kristalezko botilen hondakinak zeuden lurretik botata, telebistako pantaila apurtuta zegoen, eta tabernako baxerako kristalak zeuden sakabanatuta.

Gertatukoa argitu ondoren, bikotea atxilotu zuen Ertzaintzak. Segurtasun Sailetik azaldu dutenez, antzadenez, atxilotutako bikotea gauez taberna zaintzeaz arduratzen zen. Jabeak, baina, kutxa irarletik dirua lapurtzen ziotela eta, kaleratzea erabaki zuen. Hala, jabearen kontra eginda, tabernan kalteak eragiten hasi ziren, eta eraso egingo ziotela esaten zioten tabernako jabeari. Jakinarazi dutenez, ertzainen aurrean ere jarrera berbera mantentzen zuten atxilotutakoek.


Norbere kultura norbere lurraldean zabalduz

Haziaraba jaialdiaren lehen edizioa aurkeztu dute; hainbat ekintza egingo dituzte Arabako bederatzi udalerritan "probintziako kulturaren haziak hedatzeko" asmoz, eta horietako bat Aramaio izango da; hiru ekintza egingo dituzte Gabon hauetan herrian

Aste honetan aurkeztu dute Haziaraba estimulazio artistiko goiztiarreko landa-jaialdiaren lehen edizioa, Gasteizen. 1 eta 6 urte bitarteko haurrei eta euren familiei zuzendutako 26 saiok osatuko dute jaialdia, bederatzi udalerritan banatuta.

Europa mailako Mind The Gap proiektuaren baitan kokatzen da, eta Paraiso antzerki taldeak eta Teklak Komunikazio eta Audientzien Estudioak kudeatuko dute, Eusko Jaurlaritzaren, Gasteizko Udalaren eta Karraskan Elkartearen laguntzarekin.

Helburua da dagoeneko martxan dauden proiektuak Araba guztira zabaltzea, eragile ezberdinekin elkarlana sustatuta. "Proposamen hauek bereziak dira. Leku gutxitan daude oraindik, eta herri txikietan, are gutxiago. Hori dela eta, iruditzen zaigu herritar guztiak zaindu behar ditugula, eta eskaintza probintzia guztira zabaldu", azaldu du Irene Basiliok, proiektuaren kudeatzaileetako batek. Horrez gain, inplikatutako udalerriekin komunikazio bideak sendotzea eta, "ahal den neurrian", Arabako kultur eskaintza garatzea ere bada asmoa.

GaztefilmFestek eta Gutxinaka-gutxinaka eta Dantzaz konpainiek eskainiko dituzte ekintza guztiak.

Aurrerantzean, urtero

Esan moduan, jaialdiaren lehen edizioa izango da, eta honako udalerri hauek hartuko dute parte: Abetxuko, Agurain, Amurrio, Aramaio, Bastida, Dulantzi Iruña Oka, Laudio eta Oion. "Azkar egin behar izan ditugu gauzak, eta leku estrategikoak aukeratu gura izan ditugu, euren kuadrillari ahalik eta ondoen erantzuten dioten herriak, hain zuzen ere", dio Basiliok.

Aurrera begira, urtero errepikatzeko jaialdia izan dadin gura dute kudeatzaileek. Hala ere, oraindik ez dakite udalerriak mantendu egingo dituzten edo aldatzen joango diren. "Lehen edizio hau amaitzean, bederatzi udalerrietako ordezkariekin bilera bateratua egingo dugu, balorazioa egiteko. Nolako erantzuna izan duen, zer hobetu daitekeen, eta abar izango dugu hizpide, eta horren arabera ikusiko dugu udalerriak mantendu, aldatu edo berriak sartu".


Muammar Gaddafi Libiako agintariak Londreko 2012ko Olinpiar Jokoetako mila sarrera inguru erosi ditu


Bonba-mehatxu faltsua izan da Bruselako erdigunean

City2 merkataritzagunean soinean zeraman bonba zartaraziko zuela ohartarazteko deitu du gizon batek. Lehergailua faltsua zen.

Bonba-mehatxupean izan da goizean City2 Brusela erdigunean dagoen merkataritzagunea, Belgikako hedabide nagusiek jakinarazi dutenez. Mehatxua, baina, faltsua izan da azkenean.

Poliziari goizean goiz (05:30) egindako dei batek abiatu du alarma. Soinean zeraman bonba saltokian zartaraziko zuela ohartarazi du gizon batek, Le Soir egunkariak iturri polizialak aipatuta zabaldutakoaren arabera.

Gizona atxilotu eta lehergailua faltsua zela egiaztatu dute artezilariek.

Charles Michel Belgikako lehen ministroaren esanetan, "egoera kontrolpean" dute. Mehatxuaren berri izan eta berehala, Segurtasun Nazionaleko Kontseilua batu du ministroak, eta bertan behera utzi ditu aurreikusita zituen ekitaldiak.

Ingurua, hesituta

Merkataritzagunea itxita zegoen ordu horretan, eta, beraz, ez dute hustu behar izan. Ingurua itxi egin dute, eta larrialdi zerbitzuak eta artezilariak bertaratu dira.

Saltokitik gertu dagoen Rogier metro-geltokia itxi dute, eta Brusela erdiguneko kaleak ere bai.


Margolan denak saldu dituzte Zornotzako Abesbatzaren enkantean

Batutako dirua Zornotzako Ezgaituen Integraziorako Elkarteari eman diote.

Enrike Renteria margo lehiaketan sarituak izan diren margolanekin urtero enkante bat egiten du S.A.C Zornotzako Abesbatza elkarteak. Joan zen zapatuan egin zuten aurtengo enkantea eta urtero legez 12 margolan eramn zituzten. Beti ez dute denak saltzea lortzen, baina aurten denak banatu ahal izan dituzte. Batutako dirua Zornotzako Ezgaituen Integraziorako Elkarteari (AIDAE) eman diote.


Patxi Lopezek PSOEren "bultzada" espero du, "Euskadin aldaketa egiteko"

Gaur, Madrilen da PSE-EEko idazkari nagusi Patxi Lopez. PSOEren Batzorde Federalean parte hartzen ari da, eta han onartuko dute, ofizialki, EAEko hauteskundeetarako bere hautagaitza. Han esan du, PSOEren "bultzada" espero duela "Euskadin aldaketa egiteko". Eusko Jaurlaritzako Lehendakari Juan Jose Ibarretxeren aurrean alternatiba bakarra beraiek direla iritzi dio, eta azaldu du, inoiz baino zerrenda "zabalagoak" osatu dituztela.

PSE-EEko idazkari nagusiak azpimarratu duenez bere ustez, PSE-EE da "Jaurlaritzaren alternatiba bakarra". Gainera, "helburu bakarra dutela azpimarratu du, "hurrengo Jaurlaritza aldaketaren jaurlaritza izatea".

Horretarako PSOEren eskutik "bultzada" bat jasotzea espero duela esan du, "Espainian bezala Euskadin ere aldaketa egoteko". Hala ere, PSOEren babesa "aspalditik" zuela nabarmendu du.

"Aldaketa behar da zatiketa gehiago ez egoteko"

Espainiako gobernuburu Jose Luis Rodriguez Zapatero ere ekitaldi hartan izan da, eta hark zera esan du, "Euskadin beharrezkoa da aldaketa, zatiketa eta konfrontazio gehiago egon ez dadin".

Gaineratu du, PSE-EEk hauteskundeak irabaziko balitu, "autogobernu gehiago, adostasun gehiago eta batasun gehiago" egongo litzatekeela. "Han [EAEn] elkarrizketa eta akordioa badago, berme politikoa egongo da hemen [Espainia]".


Zinea nagusi gaur arratsaldean ETB2n

'Pequeño mundo antiguo' eta 'Antonia, lágrimas en el paraíso' pelikulak ikusi ahal izango dira Euskal Telebistaren bigarren katean.

Zinea izango da nagusi igande arratsaldean ETB2n. 16:00etatik aurrera, eta 'Siempre Cine' tartearen barruan, El pequeño mundo antiguo telesaila ikusi ahal izango da. Ondoren, 19:20ak aldera, Antonia, lágrimas en el paraíso izango da Euskal Telebistaren bigarren katean.

El pequeño mundo antiguo XIX. mende erdialdeko Lombardian kokatuta dago, 1848ko iraultza saiakeraren ondorengo urteetan. Ideia liberalak dituen aristokrata bat eta familia burges bateko neska bat elkarrekin maitemindu dira, eta beraien maitasunaren alde borroka egin beharko dute. Pelikula Antonio Fogazzarok idatzitako izen bereko eleberrian oinarrituta dago.

Arratsaldeko bigarren filma, Antonia, lágrimas en el paraíso, 19:20etan hasiko da. Bere bizitzan jazotako gertaera gogorren ondoren, Antonia zoriontsu da senar eta albarekin. Gauzak, ordea, aldatu egingo dira. Komunikabideentzat duen erakargarritasunaren ondorioz, argazkilari batek berriz ere albiste bihurtuko du.


AHTaren aurka bi orenez 2.000 kontrako iritzi bildu dituzte

Inkesta publikoaren «arrakastaz» indarturik, urriaren 27ko manifestaldiari begira jarri dira orain

Ez zutela halakorik espero aitortu du Pantxoa Tellier CADEko kideak. 10:00etan hasi eta hiru oren laurdenen buruan jadanik 500 herritarrek ekarria zieten abiadura handiko trenaren (AHT) bide berriaren proiektuaren aurkako iritzia Urruñako herriko etxera (Lapurdi). AHTaren aurkako elkarteek antolatu inkesta publikoa egin zuten atzo goizean bertan, baita Uztaritzen, Mugerren, eta Landetako beste zenbait herritan ere. Argitaratu berri duten Arantzatsu dokumentuaren karietara, nahi duen oro gonbidatzen dute bere oharrak egitera AHT bide berriaren proiektuaz.

Lapurdiko hiriei dagokienez, bi orenez 2.107 herritarren kontrako iritziak jaso zituzten. Eta litekeena da kopurua emendatzea, aste batez luzatu baitute bilketa. Hiru hirietako herriko etxeetara bidal daitezke oharrak, edo Interneten bidez, www.urrugne.info/epine helbidetik. Oharrak, erreferendumeko kontrakoen izenpetzeak eta Arantzatsu txostenarekin batera, suprefeturara eramatekoak dituzte ondotik.

Arrakastaz kontent agertu zen Tellier, bereziki jakinez Arantzatsu txostena zaila dela: «Baina iduriz, nahiz eta konplikatua izan, jendea interesatu da. Eta hori marka ona da guretzat». Marka ona, prestatzen ari diren urriaren 27ko Baionako manifestaldiari begira: «Izenpetze bilketa honen arrakasta ikusiz, pentsa dezakegu urrian ere izanen dela anitz jende Baionan». Hori baita elkartearen helburuetako bat, mobilizazioa bizirik atxikitzea: «Herritarrak ohartu daitezen proiektu hori ez dela gelditua. Anitzek pentsatzen dute diru eskasagatik ez dela eginen. Baina hori ez da batere egia. Egitasmoa aitzina doa, segitzen du. Bururaino eramanen dute; hori segurtatua da. Horretako gure borroka ez dugu gelditu behar. Proiektua gelditzen badute, ez da diru eskasagatik izanen, baizik eta frogatu dugulako proiektua behar gabekoa dela» Indar joko horretan, «non den indarra» ere erakutsi nahi dute.

Dagoena hobetsi nahi

Herritarrei hitza eman, eta haiek hartu. Herriko etxearen gela beterik, denek badute zer erran atzo goizean Urruñan. Bertaratu Jean Claude Campagnac urruñarrak, adibidez, egitasmoa «zozokeria bat» dela idatzi du inkesta publirako orrietan, eta baita esplikatu ere: «Presatuak direnentzat hegazkina dago edo hobetu daitekeen gaur egungo bidea ere bai». Gaurko bidea hobetzea, hori da gehienik agertzen den oharra. Gauza bera pentsatzen du Mathilde Ordokik: «Jadanik bada bide bat, eta nahi dugu hortik pasa dadin. Ez dugu nahi gure lurrak hondatzea, gure etxeak eramatea».

Azpiegitura berria behargabekoa dela argi dute hurbildu herritarrek, baita herri galdezkaren beharra ere. Francis Ortiz urruñarrak bezala: «Guk behin ere erabiliko ez dugun proiektu inposatuaren aurka garela erakusteko. Ez da oraino irabazia. Irabazia ukanen dugu armak pausatuak ukanen dituztelarik, Alain Rousset ez dugularik gehiago entzunen proiektuaz mintzatzen. Bere mailako hautetsiek erranen digutelarik beste gisa batez antolatuko direla eta gaurko bideekin eginen dutela baieztatuko digutelarik».

Hainbat izenpetze, hainbat ohar, batzuk oihuak: «Kontra! Kontra! eta berriz kontra!» eta beste batzuk filosofoago, luze edo labur: «Abiadura gora, bizia behera» dioen oharra bezala; hori bai, aldekorik ez da agertu.


Final-laurdenetako ligaxkaren zazpigarren jardunaldia

eitb.com-ek eta ETB-1ek Olaizola II-Ibai Zabala / Arretxe II-Begino eta Titin III-Merino II / Berasaluze VIII-Albisu partidak eskainiko dituzte.

Final-laurdenetako ligaxkaren zazpigarren jardunaldiko ordutegiak eta pilotalekuak Binakako Txapelketan

Ostiralean, otsailaren 1ean, Zestoan: Olaizola II-Ibai Zabala / Arretxe II-Begino (zuzenean eitb.com-en eta ETB-1en 22:00etatik aurrera).

Larunbatean, otsailaren 2an Idiazabalen: Bengoetxea VI-Beroiz / Ezkurdia-Zubieta

Larunbatean, otsailaren 2an Iruñan: Irujo-Zabaleta / Jaunarena-Barriola

Igandean, otsailaren 3an Bilbon: Titin III-Merino II / Berasaluze VIII-Albisu (zuzenean eitb.com-en eta ETB-1en 17:00etatik aurrera).


Goi-Aldek 50. urteurrena ospatuko du asteburuan

Erandiogoikoko dantza taldeak 50 urte bete ditu eta barikutik zapatura bitartean hainbat ekitaldi egingo dituzte urteurrena ospatzeko. Horrela, bihar, iluntzeko 8etan, aukera egongo da Goi-Alde dantza taldearen eta Erandioko Udal Musika Bandaren saioa ikusteko. Ostean, 22:00etan, afaria izango da eta gaua dj batek girotuko du. Zapatuan, dantzen alardea egingo da eta bertan dantza talde hauek hartuko dute parte: Donostiako Goizaldi dantza taldea, Baztango Mutildantzari taldea eta Santutxuko Gaztedi Dantzari taldea. Herri bazkaria egingo da 15:00etan, eta Taberna Ibiltariak kantu-saioa eskainiko du 18:00etatik aurrera. Lekukoa dj batek hartuko du. Azkenik, pintxo poteoa egingo dute domeka eguerdian, eta arratsaldeko 7etan umeei zuzendutako ekintza bat egongo da; Irrien lagunak taldearen Arrantzara dantzan! ikuskizuna, hain zuzen ere. Korrontzi taldea 19:00etatik aurrera arituko da. Bestalde, egun osoan zehar umeentzako puzgarriak egongo dira. Baina aipatutakoak ez dira dantza taldeak urteurrena ospatzeko antolatu dituen ekintza bakarrak. Izan ere, abuztuaren 15ean bazkari bat egin zuten eta erromeria ere eduki zuten, Luhartz taldearen eskutik. Oso egun berezia izan zen, Sorkunde Goikouria taldearen presidenteak azaldu digun bezala, egun horretan, urteak lehenago, taldeak jendaurrean lehenengo aldiz dantzatu zuelako. “Oso egun arrakastatsua izan zen eta guztiok pozik irten ginen. Espero dugu asteburu honetarako antolatu ditugun ekitaldietan ere jendetza batzea. Ume, gazte zein nagusientzako ekintzak egongo dira, hiru dantza talderen saioa, gure ekitaldia, Korrontzi… Era berean, Erandioko Udal Musika Bandarekin batera egingo dugu saio bat bihar, haiek ere 50 urte betetzen dituztelako aurten”.


53404, Gabonetako loteriaren bigarren saria

Serieko 1.250.000 euro banatuko ditu. Valentzian saldu dute oso-osorik.

53404 zenbakia izan da Gabonetako loteriaren bigarren saria. Serieko 1.250.000 euro banatuko ditu.

Billete guztiak Manisesen (Valentzia) saldu dituzte.


Zumarragako fabrikaren etorkizuna oso kolokan jarri du Arcelor Mittalen zuzendaritzak

Arcelor Mittal transnazionaleko zuzendaritzak Zumarragan daukan lantegiko jarduera eteteko asmoa agertu du. Hala jakinarazi dio enpresa batzordeari, merkatuan gaur egun dauden baldintza zailak argudiotzat jarrita. Lantegiko 352 beharginak nora eraman aztertuko dutela iragarri dute; behin horri buruzko negoziazioa amaituta, lantegiaren etorkizuna erabakiko litzateke. Hartutako erabakia behin betiko itxieratzat jo daiteke, ELAren esanetan.

Enpresako zuendaritzak hainbat arrazoi eman ditu jardueraren etenaldia justifikatzeko. Batetik, esan dutenez, Txinako produktuen esportazioa handitzeak %18 jaitsiarazi zituen salmentak 2015eko azken lauhilabetekoan. Bestetik, zenbait produkzio gastu handiegiak direla adierazi dute, hala nola argindarraren kostua, Espainiako Estatuan garestiagoa baita Europako beste herrialde batzuetan baino. Txatarra inportazioekiko menpekotasun handiegia ere aipatu dute jarduerarekin jarraitzeko oztopoen artean.

Sindikatuak erabakiaren erabat kontra agertu dira. LABen ustez, Arcelor Mittal langileen eta euskal jendarte osoaren bizkar barre egiten ari da. "Eusko Jaurlaritzak multinazionalarekiko duen morrontza agerian geratu da", esan du sindikatu abertzaleak, "ez dugu sinisten hau bat-bateko erabakia izan denik, lehenagotik prestatutako plan baten parte baizik".

ELAren iritziz, transnazionalaren zuzendaritzak hartutako erabakiak ez du merezi "itxiera" beste izenik. Emandako argudioak errefusatu ditu sindikatuak: "Zumarragako lantegiak gaur pairatzen duen egoeraren arduradun nagusia Arcelor Mittal da", adierazi dute prentsa ohar baten bidez.

Jaurlaritzaren politikaren emaitza, ELAren ustez

LABek bezala, Jaurlaritzaren erantzukizuna azpimarratu du ELAk: "Gasteizko gobernuek hamarkadatan egin ez duten politika industrialaren emaitza dugu oraingo itxiera bolada. Industria sailburuek pozez hartu izan dute euskal industriaren aleak multinazionalei saltzea, erabakiguneak milaka kilometrotara geratzen zirelarik". Sindikatuaren esanetan, Lakuak aurrera darama industrian zuen partaidetza gutxitzeko prozesu bat; "horren ondorioak orain ari gara jasaten". Zumarragako fabrika ixteko erabakiak 600 inguru langileri eragingo diela gogorarazi dute, "azpikontratetako jendea eta garraiolariak kontuan hartuta",

Eusko Jaurlaritzak atsekabea agertu eta enpresaren jokabidea drastikotzat jo du. Erabakia hartzeko modua ere kritikatu du EAEko gobernuak, Josu Erkoreka bozeramailearen ahotik. Erkorekak esan du Arcelor Mittalek bestelako jarrera agertu eta erakundeei lankidetzan aritzeko eskaintza egin beharko ziekeela, Zumarragako lantegiaren egoera konpontzen saiatzeko.


Amedoren sekretuak

Nabarmena da Jose Amedo polizia ohia hamaika sekreturen jabe dela. 1983tik aurrera GAL siglak erabiliz Iparraldean egindako gerra zikinari buruzkoak dakizki. Eta oso litekeena da lehenago beste sigla batzuk erabiliz egindako hainbat atentaturi buruz ere asko jakitea.

Zalantzarik ez Amedo frankismo garaian hasi zela «lanean» Iparraldean, eta komeniko litzateke ikertzea garai hartan hainbat pertsonarekin izan zituen harremanak, hala nola, Amedoren beraren hitzetan, «aspaldiko ezaguna» zuen Ramon Lillorekin. Izan ere, Lillok mertzenario talde bat gidatu baitzuen 1976an. Iparraldean. Errefuxiatuen kontrako atentatuak egin zituen talde hark, espainiar Poliziak Ameriketako Estatu Batuetan erositako metraileta batzuk erabiliz, Mariettak, eta ez litzateke batere arraroa izango Amedok zerikusia izatea atentatu haiekin.

Lillo eta Amedo polizia inspektoreak ziren orduan. Lehenak CESED izeneko Zerbitzu Sekretu frankistarentzat egiten zuen lan. Bigarrenak, Wikipediaren arabera, urteak zeramatzan «ETA erakunde terroristaren inguruko espioitza lanetan». Eta 1976an desagertu ziren Iparraldean, hain zuzen, Amedorekin pisu berean bizi ziren beste bi inspektore. Handik urtebetera topatu zituzten bien gorpuak, eta gertakari hark izugarri markatu zuen.

Urte hartan bertan hasi zen CESEDen lanean Amedoren beste aspaldiko lagun bat, Jesus Diego de Somonte, zeina 1983an dagoeneko komandantea zen eta Zerbitzu Sekretuetako buru Euskal Herrian. Bilboko Poliziaren Buruzagitza Nagusian biltzeko ohitura zuten biek.

Cal viva bere azken liburuaren promozioaren harira, Amedori ihes egin zion Alberto Martin Barrios kapitaina ere ezagutzen zuela. Gogoratu, 1983ko urrian, ETA (pm)-ko zortzigarrenek bahitu egin zutela kapitaina, eta bi aste geroago hil. Bertsio ofizialaren arabera, hilketa hark abiarazi zuen GALekoen gerra zikina, baina arrazoi sendoak ditut pentsatzeko gertaerak erabat lasterragotu zituena ez zela hilketa izan baizik eta bahiketa bera.

Martin Barriosen bahitzaileek komunikatu batean esan zuten «zorrotz galdekatzen» ari zirela bere «benetako zereginaz», «isilpeko lan berezi batean» zebilela susmarazi zieten kapitainaren «mugimendu arraroak» antzeman zituztelako. Orduan, Poliziak zabaldu zuen, beharbada, bahitzaileek aipatu berri dudan Diego de Somonte komandantearekin nahasi zutela kapitaina.

Ene ustez, gezur haren zioa egia ezkutatzea zen: Martin Barrios ere Zerbitzu Sekretuetakoa zela. Hori erakusten duten zantzu garbiak hor daude behintzat. Besteak beste, askoz ere ulergarriagoak direla bere bahiketaren harira gertatu ziren hainbat gauza ulergaitz, baldin eta kapitainaren lan ofizialak, Bilboko Gobernu Militarraren farmazian, haren benetako zeregina estaltzea bazuen helburu.

Martin Barriosek benetan egiten zuen lanari buruzko ene susmoa zuzena bada, pentsatzekoa da bahiketak Estatuaren argi gorri guztiak piztuko zituela. Amedo eta konpainia Iparraldean prestatzen ari zirenaren jakitun bazen kapitaina, espainiar agintariek bazuten, bai, zeharo urduri jartzeko arrazoirik.

Testuinguru horretan, oso ondo ulertzen da eman zuten agindua ematea: lehenbailehen, kosta ahala kosta, kapitainaren bahiketa bere gain hartua zuen taldearen buruzagietako bat bahitzea; Joxe Mari Larretxea, hain zuzen. Eta ondoren gertatu zena ere ez da hain harritzekoa: lehen bahiketa-saioan frantziar poliziek harrapatu egin zituzten arren, tematu egin ziren Larretxea bahitu nahian. Berriro saiatu ziren, eta berriro harrapatu zituzten, eskandalu galanta eraginez.

Dena den, Amedori galdegin beharko litzaioke ea nondik ezagutzen zuen Martin Barrios. Eta, bide batez, baita argitzea ere Diego de Somonte komandantearekin zuen harreman estuari buruzko hainbat gorabehera. Adibidez, ea egia den haren alargunak esandakoa: senarra maiz joaten zela Amedorekin Iparraldera eta horrek handik bueltan autobidean istripua izan zuen egunean ere, 1983ko irailaren 23an, elkarrekin joatekoak zirela.

Amedok dio Ertzaintzak maletatxo bat atzeman ziola orduan, eta bertan hainbat mertzenariori buruzko oso datu konprometigarriak zituela. Handik aste gutxira, GAL siglak erabiliz, atentatu mordoa egiten hasiko ziren mertzenarioenak, hain zuzen. Eta nabarmena da Ertzaintzak ez zituela inoiz inongo epaileren esku jarri maletatxo hartan zeudenak.

Amedok izugarri daki, halaber, Barne Ministerioak kudeaturiko diru berezien truk gerra zikinean parte hartu zuten hainbat frantziar poliziari buruz, hala nola Cal viva liburuko protagonistetako bat den Jean-Louis ezizenekoa, zeinaren nortasuna, eta gaur egun Polizian duen kargua, Amedok primeran ezagutzen duen.

Beste hainbaten nortasuna ere ederki asko ezagutzen du, baina agerian geratu ziren polizienak besterik ez du aipatzen, Jacques Castets eta Guy Metgerenak. Azkena auto istripu batean hil zen, eta Amedok dio «frantziar informazio zerbitzuek» eragin zutela istripu hura, bide batez, oso mezu garbia helaraziz frantziar zein espainiar informazio zerbitzuei. Izugarri dakiela abisatzen die, eta ondo gordeak dituela sekretu horiek, Sancristobal eta Danboreneak eskuz idatzitako GALen komunikatu famatua gorde zuen bezalaxe.

Diego de Somonteren alargunaren arabera, senarrak esaten omen zion edozein egunetan Amedo desagerrarazi egingo zutela. Eta Amedok berak ere garbi utzi izan du zenbateraino den horren beldur aspalditik. Dioenez, horregatik egin zion uko espetxean zela jaso zuen proposamen bati. Espetxetik ospa egin, Hego Ameriketara joan, eta bertan beste nortasun batekin bizitza berregiteko proposamenari ezezko borobila eman omen zion, Guy Metgeri gertaturikoaren antzeko zerbait gerta zekiokeen oso beldur zelako.

Horregatik ditu Amedok ederki gordeak hamaika sekretu konprometigarri, bizitza-aseguru gisa, eta horregatik hitz egiten du hain lotsagabe sekretu horietaz bere elkarrizketa eta liburuetan, gerra zikinaren biktimak erabat mespretxatuz. Eta baita Justizia bera ere.

Eta zer dio espainiar Justiziak horri guztiari buruz? Txintik ere ez. Eta egin, are gutxiago, jakina.


Musika Bandaren kontzertua, etzi

Santa Zeziliaren omenez, kontzertua emango du Musika Bandak larunbatean 20:00etan, udaletxeko arkupetan.


Azpiroz eta Osa, aurrera

Gipuzkoako Bertsolari Txapelketako Bigarren Fasera pasa dira Asier Azpiroz eta Iker Osa, Hernaniko Bertso Eskolako kideak. Lehengo astean klasifikatu ziren bertso eskolako Agin Rezola eta Unai Gaztelumendi; dudan zeudenak, Osa eta Azpi ziren, eta biak pasa dira. Bigarren Fasea urrian hasiko da.


Pop art britainiarraren aita

Aldizkari batetik aterea dirudien neska gaztea, kulturista itxurako gizona, telebista bat, komiki baten azala, Ford auto enpresaren logotipoa, chupa-chups erraldoia eta masa kulturari erreferentzia egiten dioten beste hainbat elementu. Just what is it that makes today's home so different, so appealing? obraren zati dira guztiak. Richard Hamiltonek 1956an erakutsi zuen lehen aldiz collagea Londresko Whitecapel Art Galleyn; hainbat historialariren iritziz, pop art estiloa jaiotza obra honi zor zaio hein handi batean. Hamiltonek, ordea, koadro horretaz «nahiko aspertuta» zegoela esan zuen behin, baina «diru iturri ona» zela. Atzo hil zen, Londresen, 89 urterekin, eta azkenera arte lan egiteari utzi gabe. Atzera begirakoa prestatzen zebilen, 2013. eta 2014. urteen artean Los Angeles, Philadelphia, Londres eta Madrilen erakustekoa zena.

Hamilton 1922. urtean jaio zen, Londresen, eta publizitate munduan hasi zen oso gazterik, ikastetxea utzi eta gero. 1952an, beste hainbat lagunekin batera Independet Group artista taldea sortu zuen. II. Mundu Gerraren ondorengo urteak ziren, kontsumoaren hedapen urteak, eta artistak AEBetako masa komunikabideek igortzen zituzten elementu kulturalak hasi ziren txertatzen euren obretan. Testuinguruari lotutako artearen aldeko aldarria egiten zuten, kitscha eta ironia erabiliz.

Hamiltonek berak erabili zuen lehen aldiz pop-art terminoa idazki batean. «Pop-art estiloa herrikoia (masarentzat egina), iragankorra (epe laburreko irtenbide bat), azkar ahazteko modukoa, gaztea, low-cost, sailean egina, sexya, glamour handikoa eta engainagarria da, finean, negozio handi bat», idatzi zuen bere ironiagatik ezaguna zen artistak.

Izenburu luzeko collage ezagunaz gain,White Album izenez ezagutzen den The Beatlesen bederatzigarren diskoaren azala egiteagatik ere hartu zuen sona handia Richard Hamiltonek. Azal minimalista da 1968koa, Liverpooleko talde ezagunaren izenak soilik urratzen duen zuritasunez betea. •


Inauteriak

Bost urte egin ditut Tolosan lanean, eta denbora horretan bere ohiturak maitatzen ikasi dut. Horietako bat: inauteriak. Ikaragarria da herriak kalea horrela hartzea eta mozorroari horrelako omenaldia egitea.

Txikitan barrakak ziren nire desiraren objektu: matxinsaltoa eta olagarroa. 16 urteekin han ezagutu nituen nire lehenengo trabestiak edo Drag Queen-ak. Zoragarriak ziren, Tolosan zegoen diskoteka batean egoten ziren urtero. Orduak pasatzen nituen emakume hiperboliko horien atzetik. Kanpotik etorritako, benetako, maritxuak eta trabestiak ziren. Beti bezala erreferenteen bila.

Nire bizitzan inauteriak, mozorroak eta performanceak oso garrantzitsuak izan dira. Normatibitateak gorputzak espazioan eta denboran linealki kokatzen ditu: inauteriek lerro horretan etenaldi bat suposatzen dute. Horretarako, mozorroak erabiltzen dituzte, eguneroko nortasunari ihes egiteko. Beste era batera esanda, egunero gure nortasunari heltzen dizkioten hari normatiboak moztea da helburua.

Gainera, inauterietan gehien transgreditzen diren arauak genero arauak dira. Gehienetan, gizonezkoek beste generora egiten dute salto, eta emakume izateaz disfrutatzen dute. Hala ere, gehien harritzen nauena da horrelako festetan transgresioa eta normatibitatea uztartzen jarraitzen direla. Dena hankaz gora jartzen duen erritual horrek tradizioaren ohitura tonto batzuk mantentzen ditu. Kontraesankorra izan arren, dirudienez genero arauak zentzu batean apurtzen dira: gizonezkoek emakumeen errepresentazioaz edo performaceaz jabetzeko eskubidea badute. Baina emakumezkoek nahiko lan daukagu gizonezkoekin era parekide batean espazio publikoan egotearekin; gehienetan, gainera, hori ere ez dugu lortzen.

Gehien alaitzen nauena hurrengo hau pentsatzea da: segur aski nik ikusiko dudala tradizioak agintzen dituen ohitura tonto horien desagerpena.


"Beste alderdien partehartzea ez galarazteko" eskatu dio EAJk Udal Elkarteko lehendakariari

Uztailaz geroztik Amaia Guruzetak ez duela Zuzendaritza Batzordea deitu eta denbora horretan “erabaki garrantzitsuak adostasunik gabe" hartu direla salatu du EAJk prentsa ohar bitartez. Hemen irakur dezakezue oharra.EAJko Urola Kostako herrietako (Zarautz, Zumaia, Orio eta Getaria) bozeramaleek eta Aiako alkate Igor Iturainek, Mankomunitateko lehendakari Amaia Guruzetari (Bildu) eskatu diote “bere kabuz erabakiak hartzeari” uzteko eta “gainerako alderdiak” kontuan hartzeko. “Azken hilabeteetan pisu handiko neurriak hartzen ari dira inolako gardentasunik eta eztabaidarik gabe, Udal Elkarteko ordezkapen organuen gainetik, eta komunikabideen bitartez ari gara horien berri izaten. Ezin da udal elkarte bat norberaren koto pribatua balitz bezala kudeatu”, kritikatu dute.

Bozeramale jeltzaleek adierazi dutenez, legealdi honetan, lehendakariak lau aldiz baino ez du Zuzendaritza Batzordea deitu. Uztailaren 3az geroztik batzordea ez da bildu. “Hasiera batean konpromisoa hartu zuten batzordea gutxi gora behera hilabetean behin deitzeko, baina emandako hitza ez dira betetzen ari”. Egoera hori Batzar Nagusiekin ere errepikatu da, EAJren arabera, legealdi honetan bi aldiz baino ez baitira bildu, azkenekoa aurtengo abenduan. “Hori horrela, gaur egun 2013 urteko aurrekontuaren zirriborrorik ere ez dugu, azken legealditan sekulan gertatu ez dena”.

EAJrentzat “aurrekaririk gabeko egoera” da aipatutakoa. “Zuzendaritza Batzordea eta Batzar Nagusiak dira Udal Elkartean alderdiak eta eskualdeko herriak ordezkatzeko eta hartu beharreko erabakiak eztabaidatzeko tresna. Organu horiek kontuan hartu gabe gobernatzeak kultura demokratiko falta handia eta alderdi horietan ordezkatutako Urola Kostako herritarrekiko errespetu falta suposatzen du. Porrota besterik ez du ekarriko funtzionatzeko modu horrek”. Oso larritzat jo dute ezker abertzaleak, “hain zuzen betidanik partehartzeaz hitz egin duenak, partehartze eskubidea ukatzea gainerako alderdiei, are gehiago Mankomunitateko estatutuek argi eta garbi uzten dutenean Zuzendaritza Batzordeak bi hilabetean behin bildu behar duela”.

Ildo horretan, ordezkari jeltzaleek azpimarratu dute Mankomunitateak “oso eskumen garrantzitsuak” dauzkala, “enpleguan eta hondakinen kudeaketan esaterako”. “Bere erabakiak akordioan eta kontsentsuan oinarritu behar dira, dagokion orguanuen bitartez, eta ez inposaketan ikusten ari garen bezala”. Haatik, EAJk salatu du azken hilabeteetan Mankomunitateko lehendakariak “herritarrei eragiten dieten erabaki garrantzitsuak” hartu dituela “inolako babesik gabe”.

Horien artean, bosgarren edukiontziaren kudeaketan sartutako aldaketak eta aurrerantzean poltsa konpostagarririk ez banatzeko erabakia nabarmendu dituzte. “Oso deigarria da Bilduk boltsak banatzea dakarren kostua aipatzea argudio gisa, bere garaian atez atekoa ezartzeko azterketa bat ordaintzeko arazorik izan ez zuenean, udaletan zein udal elkartean. Bide batez, esan azterketa horren berririk ez dugula, egin denik ere ez dakigu”. EAJren iritziz, horrek erakusten du Bilduk ez duela “bosgarren edukiontziaren aldeko apusturik” egiten, “sistema honekin geroz eta birziklatze emaitza gehiago lortzen ari bagara ere. Kezkagarria da geroz eta konpromiso handiagoa erakusten ari diren herritarrei birziklatzeko oztopoak jarriz erantzutea”.

Jeltzaleen arabera, presidenteak “dekretu bidez” kudeatzen du Mankomunitatea, “eta horrek erabateko iluntasuna dakar”. “Ez daukagu aurrekontuen hasierako zirriborro bakar bat ere. Ez digute esan zein izango den 2013ko isurketa tasa Urtetan, zenbat zabor iristen ari den Bizkaitik, eta nola eragingo dion horrek zabortegiaren bizitza erabilgarriari. Ez dakigu zer egiten ari diren onartu zituzten euskararen brigadak, zeintzuk izan diren udako turismo datuak, zer hausnarketa egiten duen turismo mahaiak martxan jarritako ekimenen inguruan, eta ezta langileei Gabonetako ordainsaria ordainduko zaien ere”.

Argitzeke dauden kontuen artean, halaber, enplegu sustapena eta foro sozio-ekonomikoa nabarmendu dituzte. “Krisi garaiotan, denon ardura da enplegua sortzeko laguntzea, eta halako garrantzia duen erabaki bat hartzea, foroak sortuz eta egitasmoak abiaraziz, kontsentsurik gabe eta eragile sozial eta sindikalen behar adinako babesik gabe, sekulako ardura falta da”.

Guzti hori dela-eta, Amaia Guruzetari dei egin diote bere jarrera zuzendu eta Mankomunitatearen Zuzendaritza Batzordea lehenbailehen dei dezan. Horretarako, batzordearen ezohiko bilera eskatu dute idatziz, “2013an gauzak ordezkari guztion artean adostu genituen moduan egin daitezen. Beste behin, akordioak lortzeko gure asmoa berresten dugu, bai bizi dugun egoera ekonomiko zailetik irtete aldera eta baita prebentzioan eta hondakinen birziklapenean hobekuntzak sartze aldera”.


Atarrabiyon jaiotza jarriko dute

Iturritxo auzo elkarteak urtero jaiotza jartzen du Atarrabiyo parkean. Zita biharko egin dute eta haur guztiak animatu dituzte parte hartzera. Goizeko 10:30etatik aurrera parkean edo auzo elkarteko lokalean izango dira.


Orioko Bilduren erantzuna, Txuleta Festaren inguruan: “Laguntza ukatu? Zehaztu dezagun”

Txuleta festa ez antolatzea erabaki du Toki Alai elkarteak, eta arrazoia laguntza falta omen da. Errua, Orioko Udalarena. Beraien esanetan, ezezkoa eman diegu, eta horregatik ez dute festa antolatuko. Halakoetan komeni izaten da azalpenetan zehatzak izatea, gaiak erdizka eta gutxi-gora behera kontatu beharrean. Goazen bada.

Eskaria urriaren bateko datarekin sartu zuen Toki Alai elkarteak. Bost egun geroago, urriaren seian egin zen batzordea erabakia hartzeko, eta bertan puntuz puntu aztertu ziren Toki Alai elkartearen hamalau eskariak. Hamalau eskari ziren. Azter dezagun puntuz puntu zeri esan zaion baietz eta zeri ezetz.

Festa plazan egiteko baimena ematea eta festa burutzen den bitartean plazako ibilgailuen trafikoa mugatzea, plaza ingurua oinezkoentzat soilik irekiaz eta herri sarrera moilatik jarriz. Baiezkoa. Festaren baitan sortzen den material guztia gorde ahal izateko, elizara doan igogailuaren eraikineko biltokia emateko aukera. Baiezkoa. Udaletxeko komunak erabiltzeko aukera, baiezkoa. Toldo bidez plazako itxitura Udaleko langileek prestatzea, eta plazan festak aurreko urteetako itxura eta forma izan dezan behar diren elementuak kentzea, aulkiak eta trafiko seinaleak, nagusiki. Baiezkoa. Mahaiak, tableroak eta astoak. Baiezkoa. Izotz bila joateko brigadak duen gruadun furgoneta erabiltzeko aukera. Baiezkoa. Dastaketetarako plater eta edalontzi berrerabilgarriak. Baiezkoa. Azpiegiturari egokituko zaion ur eta elektrizitatea ezartzea. Baiezkoa. Urkome erakundeari hamar karpa eskatzea. Baiezkoa. Tolosako Udalari, txuletak erretzeko parrillak eta karpa handia eskatzea. Baiezkoa. Hau guztia udal langileek egin zezatela erabaki zen batzordean, Bildu eta Orainen botoekin, gainontzeko festetan bezala, herriko taldeek antolatutako ekimenetan udalak laguntzaile behar duelako.

Zeri esan zaion ezetz? Bat: Orio estilora izena ez erabiltzeko eskatu zitzaion Toki Alai elkarteari, sorreratik Orio estilora marka Orioko Udalarena delako, eta gaur egun ere hala delako. Eta uztaileko kultura batzordean erabaki zen nola erabili: Orio estilora bisiguak erretzen dira, eta marka bisiguaren festan bakarrik erabiltzea adostu zen. Txuleta egiteko estilo berezia al daukagu Orion? Edo parkeetan kanasta bat jartzen dugun bakoitzean Orio estilora jarri behar al da? Ezetz erabaki zen, zinegotzien gehiengoa markaren erabilera mugatzearen alde dagoelako. Bi: 4.000 euroko diru-laguntza eskatzen zuen Toki Alai elkarteak festaren propaganda egiteko. Gehiegikeria iruditzen zaigu elkarte bati festa baten promoziorako diru-laguntza hori ematea. Herriko festen promozioan, edo beste elkarteek antolatzen dituzten festetan propaganda egiteko udaleko kartelak eta bitartekoak erabiltzen direlako. Denekin modu berean jokatzeko hartu dugu erabakia.

Hori guztia hitz egin zen batzordean. Lagundu diegun edo ez norberak erabaki dezala. Beste taldeei laguntzen zaien bezainbeste emango zaio Toki Alairi, ez gehiago eta ez gutxiago.


Pentsiodunak oinez joango dira Bilbotik Madrilera

Hilaren 23an abiatuko dira Bizkaitik, eta urriaren 15ean iritsi nahi dute Espainiako hiriburura.

AHV labe garaietako langileek 1992. urtean egin zuten moduan, Bizkaiko pentsiodunek oinez egingo dute Madrilerako bidea, 1.080 euroko gutxieneko pentsioa, inflazioa bermatzen duen eguneratzea, eta beren beste aldarrikapenak eskatzera. Irailaren 23an abiatuko dira, eta urriaren 15ean iritsi nahi dute. 400 kilometro egingo dituzte, 22 etapatan banatuta.

Bizkaiko pentsiodunen mugimenduak atzo azaldu zuenez, 35 lagun abiatuko dira Bilbotik, eta horietatik bost izango dira emakumeak. Bizkaitarrak dira haietako hogei — «ariketa fisikora ohitutakoak»—, baina Euskal Herriko beste lurraldeetako eta inguruko erkidegoetako erretiratuak ere joango dira. Beste pentsiodunak eta herritarrak gonbidatu dituzte haiekin ordu edo egun batzuk ibiltzera. Madrilen talde handia bilduko dela espero dute.

Jaka Horia soinean dutela ibiliko dira errepide ertzetik, eta «Erretiratuak eta pentsiodunak, pentsio duinen aldeko borrokan» esango duen pankartarekin. Bilbokoari «iparraldeko zutabea» deitu diote, Andaluziako Rota hiritik beste talde bat abiatuko baita Espainiako hiriburura, hilaren 21ean.


Elkarretaratzeak Senpereko hilketa salatzeko

85 urteko gizonezko batek 42 urteko bikotekidea eskopetarekin hil zuen Senperen eta, jarraian, bere buruaz beste egin. Hori salatzeko kontzentrazioak deitu dituzte hainbat tokitan eta, Debagoienari dagokionez, bi herritan egin dute deialdia oraingoz: Oñatin eta Arrasaten. Batean zein bestean, Herriko Plazan egingo dute elkarretaratzea, 19:00etan.

Andraitz feminista taldeak, Berdintasun batzordeak eta Gazte feminista taldeak deitu dute Oñatiko elkarretaratzea eta Herriko Plazan egingo dute. Herriko Plazan egingo dute Arrasatekoa ere, Emakumeekiko Indarkeriaren Aurkako Plataformak deituta.


Asteburuan zabaldu zen Harane futbol zelaiko taberna. Irudian, Ainara Uribe eta Lontxo Zubiria udal zinegotziak eta Usurbil FT taldeko kideak. Taldeak dituen estuasun ekonomikoak arintzeko baliogarri izango da taberna.

Asteburuan zabaldu zen Harane futbol zelaiko taberna. Irudian, Ainara Uribe eta Lontxo Zubiria udal zinegotziak eta Usurbil FT taldeko kideak. Taldeak dituen estuasun ekonomikoak arintzeko baliogarri izango da taberna.


Langile bat hil da Gaubean, traktorea iraulita

Landa batean lanean ari zela, zihoan traktorea irauli eta azpian harrapatuta zendu da 25 urteko gizonezkoa. Traktorea zergatik irauli den aztertzen ari dira.

Traktorearekin lanean ari zen 25 urteko gizonezko bat hil da Gaubean. Landa batean lanean ari zela traktorea irauli eta azpian harrapatuta geratu da. Gertaera izan eta gutxira zendu da. Istripua 16:00ak aldera izan da, eta Ertzaintza aztertzen ari da.

LAB sindikatuaren arabera, aurten Euskal Herrian lan istripuetan hil den 34. behargina da gaurkoa. Iaz horrela 80 langile zendu zirela dio LABek. 2008an 112, 2007an 125.


Herri modura erantzun dezagun

Aurrekoan lagun batek esan zidan azken boladan behin eta berriz agertzen naizela prentsan Nafarroako euskararen egoeraz hitz egiten. Egia esan, kezka sortu zidaten hitz haiek, bazirudielako Nafarroa urrunetik ikusten zuela, edota nafarren arazoez ari nintzela; hirugarren batzuez.

Bi estatu eta hiru administrazioren mende gauden arren, euskal hizkuntza-komunitatea bakarra da eta lurralde bakarrean bizi da, euskararen herrian, Euskal Herrian. Hartara, erantzukizunagatik edozein lurraldetako euskaltzaleok kezka izan beharko genuke Euskal Herriko beste edozein txokotan gertatzen denaren inguruan.

Hamarkadak eman ditugu Nafarroan herritarrei hizkuntza-eskubideak bizi diren herriaren arabera aitortzen zaizkiela salatzen. Beste edozein eskubidetan ez bezala, kokatuta zauden tokia da eskubideak aitortzeko edo ez aitortzeko irizpidea. Hartara, nafar gehienak, alegia, milaka eta milaka euskal herritar, legez eskubidez gabeturik daude.

Aukera zabaldu da orain egoera hori iraultzeko, eta horretarako komunitatea kalera ateratzeko deia egin du Kontseiluak. Euskaraz bizi nahi duen herri baten gogo indartsua irudikatzeko beharra aldarrikatu du, Nafarroako Parlamentuak justizian, kohesioan eta berdintasunean oinarrituko den hizkuntza-lege berria onartu dezan.

Afera ez da solidaritatea edo elkartasuna. Honen guztiaren muina erantzukizuna da. Erantzukizunez jokatu behar dugu, herri modura erantzun behar dugu. Urriaren 27an Euskal Herri osoko herritarrok, Uribe Kostakook barne, euskaldunon eskubideen aldeko hitzordua dugu Iruñean. Herri modura erantzun dezagun.


Juniorren Mundialaurrekoa Beasainen jokatuta, hasi da bi hileko karrera maratoia

Bukatu ohi zutenean, hasi. Joera horixe izango du aurten errepideko txirrindularitza denboraldiak. Iraileko hirugarren asteburuan agortu ohi ziren, iaz arte, euskal egutegiko karrera guztiak, normalean afizionatuen Zaldibiako Sari Nagusiarekin (ez da antolatuko). Aurten, oso bestelako itxura dauka guztiak. Irailean eta urrian ezohiko hilabetea Goierrin errepiderako kontzentratuko dira salbatu diren guztiak.

Lehengo igandean, abuztuak 30, nazioarteko talde eta txirrindulari junior saldoa elkartu zuen Beasaingo Mundialaurrekoak, ohi bezala: 29 talde eta ia 200 txirrindulari gazte. Gipuzkoako 26. Klasikoaren izena hartuta, UCI mailako karreran juniorrak lehiatu ziren, Loinatz elkarteak antolatutako 115 kilometroko ibilbidean. Lierni bi aldiz, Altzo eta 2. mailako Olaberria beste bi aldiz zituzten mendateak.

Juan Ayuso kataluniarrak (Bathco Team) irabazi du Gipuzkoako Klasikoa. Bartzelonan jaioa eta Alacanten bizi den promesak 18 urte irailaren 16an beteko ditu. Europako Txapelketetan, egun gutxi lehenago Frantzian jokatuak, erlojupekoan 5. eta errepidekoan 7. postuak atera zituen Ayusok. Espainiako txapeldun bikoitza da. Dagoeneko fitxa profesionala badu datorren denboraldirako, World Tour kategoriako UAE taldeak fitxatu duelako, afizionatuetatik pasatu ere egin gabe.

Olaberriko azken igoeran jo zuen eraso erabakigarria Ayusok. Beasaingo helmugan 14 segundo atera zizkion Pablo Carrascosa (Talavera) bigarrenari, eta 31 Enekoitz Azparren (Euskadiko Selekzioa) lehen euskaldunari.

Mendiko saria Azparrenek eraman du, bost mendateetatik lautan lehenengo postuan igarota. Podiumeko beste ziklistak, Carrascosak, lortu du tarteko helmugen saria, eta haren talde Ciudad de Talaverak ekipokakoa, bigarren Euskadiko Selekzioa eta hirugarren Nafarroako Selekzioa zirela. Euskal herritarren banakako sailkapenean, Azparrenen ondoren Igor Arrieta eta Iker Mintegi saritu dituzte.

Junior kategoriako goren mailako lasterketa lortu du, urte zailean izanda ere, Beasaingo antolakuntzak. Euskal Herriko 16 talde etxeko Ampo-Ikolan eta Bellota-Goierri barne, Frantziako 5, Portugalgo 1 eta Espainiako 7 erakarri ditu.

Igandean Liernin juniorrak

Besteetan ere irailean jokatzen den Lierniko Proba da egutegian hurrengo hitzordua, datorren igandean, irailak 6. Segurako Txirrindulari Elkarteak antolatuta, 39. ekitaldia izango du Liernikoak. Ohi bezala, juniorrentzat eta bi sektorekoa izango da.

Errepideko lasterketari 09:30ean ekingo diote, Lierni gainean (Mutiloara arte neutralizatuta). 55 kilometroko lana dute. Segura-Idiazabal-Ihurre-Ormaiztegi bira osatu, Lierni igo, eta jarraian Ergoenetik meategietara igoko dira. Gabiria aldera jaitsi, atzera Lierni gainditu, eta Zeraindik buelta eginda Mutiloatik gora Liernira iritsiz bukatuko da zatia, 10:50 aldera.

Ondoren, Lierniko probaren ezaugarri den erlojupeko kronoigoera jokatuko dute errepideko atalean sailkatutako lehenengo 40 ziklistek. Segurako bidegurutzetik Liernira, banaka eta minutuko tartearekin aterako dira. 11:45ean hasiko da.

Kadeteak Urretxun gero

Igande arratsaldean, beste laserketa bat izango da Goierrin: Urretxun, Amelio Mendijurren omeneko 37. Proba. Kadete mailakoentzat da, eta Gipuzkoako Txapelketa jokatuko da.

Goierri Kirol Elkarteak 65 kilometroko etapa prestatu du, Urretxuko Labeaga kalean 16:00etan hasi eta 17:40 inguruan bukatu. Azkoitiaraino joan-etorria osatuko dute lehenengo. Bigarren erdian dituzte eguneko bi mendateak: Atagoiti lehenik. Legazpiko Motxorrotik igoko dute, eta Gabiria aldetik Ormaiztegira jaitsita, handik gora Eitzaga igo beharko dute jarraian, Urretxun helmugaratzeko.


Sare ere, jomugan

Topaguneak hilaren 20rako sakabanaketaren aurka Bilbon deitu duen ekitaldia debekatzeko eskatu du Urkijok.Gutuna helarazi dio Aresori

Carlos Urkijok lehengoan segitzen du: ukazioan. Espainiako Gobernuak EAEn duen ordezkaria isilik egon da abuztuan, baina hemen da atzera: Sare euskal preso, iheslari eta deportatuen eskubideen aldeko topagune herritarrak irailaren 20an Bilbon egin nahi duen ekitaldia debekatzeko eskatu du, ETAren biktimen aurkakoa izango delakoan.

Ekainaren 15ean aurkeztu zuten Sare, Donostian, eta berehala iragarri zuen hil honen 20an ekitaldi handi bat egingo zuela, baina atzo arte ez zuen jakinarazi lekua. Bilboko Miribilla kirol pabiloi publikoan izango da —Bilbo Arena bezala ere ezagutzen da—, 18:00etatik aurrera, presoen sakabanaketaren aurka. Urkijok Bilboko alkate Ibon Aresori gutun baten bidez eskatu dio ez diezaiola antolatzeko baimenik eman.

Joseba Azkarraga Jaurlaritzako sailburu ohi eta Sareko eledunak eman zuen debeku eskaeraren berri, atzo goizean, txio batekin: «Urkijo, berriro erasora. Gobernuaren ordezkariak Sareren Bilboko irailaren 20ko ekitaldia debekatu nahi du. Presentzia masiboarekin erantzun dezagun».

Ondoren, Sarek ohar bat bidali zuen hedabideetara. «Aldarrikapen demokratikoa da euskal presoen sakabanaketa amaitu eta haien giza eskubideen errespetua gauzatu dadila eskatzea. Urkijorena bezalako jarrerek iraganeko garaietara garamatzate».

Herritarren topaguneak bere oharrean Bilboko alkateari ez dio ekitaldia ez eragozteko eskaerarik egin. Idatziak dioena da «probokazioetan» ez dela eroriko Sare, eta «gizarte osoari» eskatu dio «beldurra sortzeko ahaleginei modu masibo batean erantzuteko», Miribillara azalduta.

Urkijok eskutitzean dio ETAren biktimen aitorpenerako legeak botere publikoei agintzen diela «saihestu» egin behar dutela «biktimak mespretxatzen edo umiliatzen dituzten edo terrorismoa goratuko den ekitaldien antolaketa». Irailaren 20koa halako ekitaldia izango dela iruditzen zaio hari. Beraz, debekua.

Sarek Espainiako Gobernuari eta PPri galdegin die herritarrek «itxaropen eta ilusioz» bizi duten «egoera berri honetara» egokitu ditzatela politikak.

Paul Rios Lokarriko koordinatzaileak Urkijoren jarrera salatu zuen Twitterren. «Bizikidetzaren elementu distortsionatzailea da».

Maiatzean, Espainiako Kongresuan izandako saio batean, EAJk gobernuari eskatu zion ken dezala postutik Urkijo. 2012ko urtarrilean hartu zuen kargua, eta joan den maiatzaren 7ra artean 537 helegite eta bestelako eskaera aurkeztu zituen. «Ehiztari kaskarren gisara» parean harrapatzen duen guztiari «tiro» egiten diola zioen Aitor Esteban EAJko diputatuak hari buruz. Cristobal Montoro Administrazio Publikoetako ministroak erantzun zion lan ona egiten duela Urkijok, ez dela «kapritxoz» aritzen, eta gogoratu zuen haren ekinbideen %90 aurrera atera direla. Mariano Rajoy Espainiako gobernuburuak ere laudatu izan du: «Norbaitek babestu beharko ditu herritarrak». Sortuk eta EH Bilduk Gobernu Ordezkaritza bera kentzeko exijitu izan dute.

Urtarrileko erreakzioa

537 neurri haietako bat aurtengo urtarrilean aurkeztu zuen Urkijok, Espainiako Auzitegi Nazionalean, Tantaz Tanta ekimenak presoen eskubideen alde Bilborako deitutako mobilizazioaren aurka. Eloy Velasco epaileak debekatu egin zuen, eta, gero, EAJk, EH Bilduko alderdiek, Geroa Baik, ELAk eta LABek manifestazio isil bat antolatu zuten Bilbon bertan eta egun bererako —urtarrilak 11—, Giza eskubideak. Konponbidea. Bakea lelopean. Saio bateratu hark, ordea, ez du segidarik izan.

Sarek irailaren 20ko ekitaldiari garrantzi handia eman dio. «Historian zehar zenbat gauza gertatu dira apur bat lehenxeago pentsaezinak ziruditenak? #LorDezakegu» esaldia erabili du Interneten udan. Irudi aski ezagunak paratu ditu horretarako: Kubako Iraultza, Martin Luther Kingen hitzaldi historikoa, Nelson Mandela, 1976ko Atotxako ikurrina...

Topaguneak lanean jarraitzen du. Kasurako, Oñatin (Gipuzkoa) bihar sare herritarra osatzeko bilera egingo dute, eta hilaren 12an, Elorrion (Bizkaia).


Murumendira egingo dute irteera mendizaleek

Abuztuko atsedenaren ondoren, Ordiziako Mendizaleak elkartekoek mendi irteera antolatu dute igande honetarako. Murumendira egingo dute irteera, «bidea garbitzera». 08:30ean jarri dute hitzordua zuhaiztitik.


Gaur ere ez dugu gustoko eguraldia izanen


Protesta egin dute Donostian supermerkatuak jai egunetan irekitzearen aurka

ELA, LAB eta CCOOk deituta egin dute elkarretaratzea. 50 pertsona inguru batu dira.

Supermerkatu berri bat ireki dute Donostian, berez igande eta jaiegunetan ere irekitzeko asmotan. Irekiera baliatuta elkarretaratzea egin dute dozenaka lagunek merkataritza gunearen aurrean ELA, LAB eta CCOO sindikatuek deituta.

Igande eta jai egunetan itxita zioen kartela buru zutela, ohartarazi dute halako egunetan irekitzeak ez diola lan munduari mesederik egiten, "merkataritza gune handiei soili egiten diete mesede".

Hala sindikatuek eskatu diote lokala ireki duen enpresari berriz hausnartu dezala erabakiaren inguruan. "Gipuzkoako hiriburuak ez du Madril edo Bartzelonaren antzeko hiri bilakatu nahi; horietan ez dute desberdintzen igande eta astelehenen artean", salatu du ELAko kide Maddi Azpiazuk.


Futbol derbian jokatuko dute larunbat eguerdian Beti Gazte eta Gure Txokoako kadeteek

Toki Ona-Bortziriak saskibaloi taldeek eta Aurrerako areto-futboleko txikiek eta eskubaloiko neska infantilak asteburu honetan hasiko dute denboraldia

Asteburuko kirol jardunaldi honek ere futbol derbia ekarriko du eskualdean. Beti Gazte eta Gure Txokoako kadeteek indarrak neurtuko dituzte larunbat eguerdian Mastegin. Futbol talde nagusiei dagokienez, Baztango gizonek eta emakumeek eta Donezteb Bk jokatuko dute etxean. Eskubaloian, lehen aldiz ariko da Leitzako Aurrerako neska infantilen taldea. Eta saskibaloian, denboraldi berriari ekinen diote Berako Toki Ona Bortziriak-eko taldeek.

FUTBOLA

Nafarroako hirugarren mailan

Baztan – CD Peña Azagresa, igandean 17:00etan Elizondoko Giltxaurdin.

Gipuzkoako Ohorezko mailan

Eibar Urko - Beti Gazte, igandean 17:30ean Eibarko Unbe zelaian.

Gipuzkoako Gorengoen mailan

Axular KKE - Gure Txokoa, igandean 18:15ean Donostiako Puio zelaian.

Nafarroako Preferenten

CD Lagun Artea – Doneztebe, larunbatean 16:00etan Lakuntzako Zelai Berrin

Nafarroako Erregionaleko lehen mailan

Doneztebe B – CD Amaya, igandean 15:45ean Doneztebeko Iñaki Indart zelaian.

SD Alsasua – Aurrera, larunbatean 16:45ean Altsasuko Dantzalekun.

Nafarroako emakumezkoen ligan

CD Baztan – UD Mutilvera, larunbatean 15:30ean Elizondoko Giltxaurdin.

Gipuzkoako emakumezkoen Gorengoen mailan

Mariño - Beti Gazte, igandean 15:30ean Irungo Ugalde zelaian.

Gipuzkoako jubenilen ohorezko mailan

Beti Gazte – Euskalduna, larunbatean 18:00etan Lesakako Mastegin.

Gipuzkoako jubenilen lehen mailan

Gure Txokoa – San Marcial, larunbatean 18:15ean Berako Matzadan.

Nafarroako jubenilen lehen mailan

Doneztebe – CSD Valle de Egues, igandean 18:00etan Doneztebeko Iñaki Indart zelaian.

CD Baztan – CD San Cernin, igandean 12:00etan Elizondoko Giltxaurdin.

Gipuzkoako kadeteen lehen mailan

Beti Gazte – Gure Txokoa derbia, larunbatean 12:15ean Lesakako Mastegin.

Nafarroako kadeteen lehen mailan

UDC Txantrea - CD Baztan, larunbatean 10:00etan Txantrean.

Nafarroako kadeteen bigarren mailan

CF Gazte Berriak Ansoain A – Aurrera, larunbatean 15:30ean Antsoainen.

Doneztebe B – CD Asdefor A, larunbatean 13:00etan Doneztebeko Iñaki Indart zelaian.

Rotxapea CD - Doneztebe A, larunbatean 10:00etan Zizurko El Irati zelaian.

Gipuzkoako infantilen lehen mailan

Beti Gazte – Hondarribia A, larunbatean 15:45ean Lesakako Mastegin.

Gure Txokoa – Dunboa Eguzki, igandean 11:00etan Berako Matzadan.

Nafarroako infantilen lehen mailan

CD Baztan – AD Mendillorri, larunbatean 18:00etan Elizondoko Giltxaurdin.

Nafarroako infantilen bigarren mailan

CDF Itaroa Huarte - CD Baztan, igandean 12:30ean Uharteko Aretan.

Doneztebe UCD Burlades A, larunbatean 11:00etan Doneztebeko Iñaki Indart zelaian.

Nafarroako alebinak futbol-8

Doneztebe A – Beti Gazte B, larunbatean 09:30ean Doneztebeko Iñaki Indart zelaian.

Gure Txokoa A – CD Baztan A, larunbatean 11:00etan Berako Matzadan.

Beti Gazte A – Gure Txokoa B, larunbatean 10:45ean Lesakako Mastegin.

Baztan B – Doneztebe B, larunbatean 10:00etan Elizondoko Giltxaurdin.

Nafarroako benjaminak futbol-8

Gure Txokoa B – Baztan A, larunbatean 11:00etan Berako Matzadan.

Beti Gazte C – Beti Gazte A, larunbatean 09:30ean Lesakako Mastegin.

Beti Gazte B – Gure Txokoa A, larunbatean 10:45ean Lesakako Mastegin.

Baztan B – Doneztebe B, larunbatean 10:00etan Elizondoko Giltxaurdin.

ARETO FUTBOLA

Seniorrak, Gipuzkoako lehen mailako ligan

Xuga Gure Txokoa – Herrikide, ortziralean 20:00etan Berako Toki Ona kiroldegian.

SD Euskalduna – Aurrera, larunbatean 16:15ean Lezoko Allurralde kiroldegian.

Nafarroako mutiko infantilak

Aurrera A atsedena.

CD Ibararte – Aurrera B, larunbatean 12:45ean Zubiriko Esteribar kiroldegian.

Nafarroako mutiko alebinak

Aurrera – CD Tafatrans Tafalla, larunbatean 10:00etan Leitzako kiroldegian.

ESKUBALOIA

Gizonezko seniorrak Nafarroako ligan

Erreka – Ardoi San Antonio, larunbatean 18:30ean Doneztebeko kiroldegian.

Emakume seniorrak ligan

Helvetia Anaitasuna - Baztango BKT, igandean 12:30ean Iruñeko Anaitasunan.

Neska jubenilak

Malkaitz B - Baztango BKT, larunbatean 18:00etan Burlatako Elizgibela kiroldegian.

Kadete neskak

Uharte A - Baztango BKT, larunbatean 10:00etan Uharteko Ugarrandia kiroldegian.

Erreka atsedena.

Kadete mutilak

Erreka – Helvetia Anaitasuna C, larunbatean 12:00etan Doneztebeko kiroldegian.

Infantil neskak

Erreka – BM Loyola B, larunbatean 11:00etan Doneztebeko kiroldegian.

Beti-Onak Atarrabia - Baztango BKT A, larunbatean 10:00etan Atarrabiako Indurain Anaiak kiroldegian.

Baztango BKT B – Uharte B, larunbatean 10:00etan Elizondoko kiroldegian.

Lagunak A – Aurrera, larunbatean 12:30ean Barañaingo kiroldegian.

Alebinak neskak

BM Loyola A – Baztango BKT A, larunbatean 11:00etan Iruñeko San Ignacio kiroldegian.

Baztango BKT B – BM Loyola B, larunbatean 11:00etan Elizondoko kiroldegian.

UDC Txantrea – Baztango BKT C, larunbatean 09:30ean Txantrean.

Aurrealebinak neskak

BM Loyola A – Baztanggo BKT, larunbatean 12:00etan Iruñeko San Ignacio kiroldegian.

SASKIBALOIA

Kadete neskak

Toki Ona Bortziriak K – Black Queen CDs Huerto, larunbatean 10:00etan, Berako Toki Ona kiroldegian.

Toki Ona Bortziriak Z – Liceo Monjardin Y, larunbatean 10:00etan Berako Toki Ona kiroldegian.

Kadete mutikoak

Toki Ona Bortziriak – Cbask, larunbatean 10:40ean Iruñean.

Aurreinfantil neskak

Toki Ona Bortziriak – Noain, larunbatean 11:45ean Berako Toki Ona kiroldegian.


Segurako mendizaleak Oamendi gailurrean

Adin desberdinetako segurar mendizaleak elkartu eta mendi irteera egin zuten pasa den asteburuan. Zerainen dagoen Oamendi mendia igotzea (862 metro) zuten erronka. Mendi tontorrean familiako argazkia atera zuten segurar mendizaleek.


On Zientzia lehiaketa, aste honetan, 'Teknopolis' saioan

Donostia International Physics Center (DIPC) ikerketa zentroarekin batera 'Teknopolis'ek bideo lehiaketa antolatzen du urtero.

Aste honetako 'Teknopolis' saioa berezi samarra izango da. Donostia International Physics Center (DIPC) ikerketa zentroarekin batera 'Teknopolis'ek On Zientzia bideo lehiaketa antolatzen du urtero. Saioaren zati nagusia, beraz, lehiaketari eskainiko zaio. Bideo sarituak ikusi eta lehiaketaren irabazleak ezagutuko dituzte. Tknikak Lanbide heziketari aplikatutako ikerketa eta berrikuntzarako zentroak ikastetxeetan berrikuntza prozesuak kudeatzeko eredu bat garatu du. Berrikuntza errutinak du izena eta proiektu honen helburua da ikastetxeetan berrikuntza eta sormen gaitasuna areagotzea, hau da, ideietatik abiatuta proiektuak sortzea eta proiektuak emaitza bilakatzea. Dagoeneko lanbide Heziketako 47 zentrotan ari dira proiektu honekin lanean.

'Teknopolis' gaur 12:30ean eskainiko da ETB1en eta igandean 09:30ean ETB2n.


Gizakatearen berri emateko bilera

Bihar, larunbata, 11:00etan, Alondegian elkartuko gara. Bertan ekainaren 10ean Gure Esku Dagok egingo duen gizakatea aurkeztu (Zumaiatik pasatuko da Getaria eta Itziar bidean) eta erabakitzeko eskubidea zergatik eta zertarako nahi dugun arrazoitu eta zerrendatuko dugu.

Oraingoan ere guztion beharra dugu eta guztion artean egingo dugu bidea. Zure lekua betetzera gonbidatu nahi zaitugu.

Zatoz!


Dena prest biharko Haurren Dantza Egunerako

Bihar egingo dute Haurren Dantza Eguna eta dagoeneko dena prest dago.


Ikur inposatuen aurkako ekitaldia Anoetan

Espainiako errepublikaren egunean, euskal errepublikaren aldarriarekin erantzun dute anoetarrek.

100 lagun inguru bildu dira igande eguerdiz egindako ekitaldian, herri sarreran. Pello Estanga alkateak hartu du aurrena hitza: "Legez behartuta, Espainiako bandera jarrarazi digute udaletxeko balkoian. Guk, hemen, zera erantzun nahi diegu: Anoetan ez dugula ikur inposaturik nahi, bandera horrek ez diola anoetarren gehiengoaren nahiei erantzuten. Ikurrina da gure bandera bakarra".

Halaxe, ikurrina handia jarri dute herri sarreran, eta baita idatzi bat ere haren azpian. Txalapartari, dantzari eta abeslariek borobildu dute ekitaldia. Saioa Tolosa EH Bilduko hautagaiaren hitzetan, "apirilaren 28a da gure erabakiaren alde egiteko eguna: galiziarrek, kataluniarrek eta euskaldunok, denok batera, ozen esango dugu gu errepubliken alde gaudela, pluralean. EH Bilduren bozka da errepubliken aldeko bozka".


Pekineko merkatu handiena itxi dute, COVID-19aren beste agerraldi batengatik

Txinako Gobernuak jakitera eman duenez, merkatuan egon diren pertsonen artean egindako probetan, 46k eman dute positibo, denak sintomarik gabeak.

Pekineko elikagai-merkatu handiena ixtea erabaki du Txinako Gobernuak, COVID-19aren beste agerraldi bat atzeman ondoren bertako langileen eta bezeroen artean. Ostegunean eta ostiralean hainbat pertsona kutsatu ondoren, Xinfadi merkatuaren jarduera bertan behera utzi zuten atzo arratsaldean.

Txinako Gobernuko osasun arduradunek esan dutenez, merkatu horretan azken bi egonotan egon diren langile guztiei koronabirusa atzemateko proba egingo zaie, gaur-biharretan.

112 hektareako azalera duen merkatua da, eta 1.5000 pertsona inguruk egiten duten bertan lana. Orain arte, egindako probetan, 46 pertsonak eman dute positibo, horietako inork sintomarik ez bazuen ere.

Pang Xinghuo Pekineko Larrialdietarako arduraduneko batek esan duenez, orotara 1.940 proba egin dituzte, langileen eta bezeroen artean.

Bestalde, Txinako Gobernuko Osasun Ministerioak atzo zabaldutako oharraren arabera, hamaika kutsatu berri atzeman dituzte herrialde osoan azken orduotan (Pekineko merkatukoak kontuan hartu gabe), horietako bost atzerritik inportatutakoak.

Azken 24 orduetan pertsona bakarra hil dela jakinarazi dute, eta, horrenbestez, 4.634 dira, datu ofizialen arabera, koronabirusaren pandemiak herrialde horretan orain arte utzitako hildakoak.


Bozetarako «A eta B planak»

Espainiako Kongresuan etzi hasiko da Rajoyren aurkako zentsura mozioaren eztabaida. Ciudadanosek baldintza bera jarri die PPri eta PSOEri: hauteskundeetara deitzea

Espainiako Kongresuak etzi eta etzidamu eztabaidatuko du Mariano Rajoy Espainiako Gobernuko presidentearen aurkako zentsura mozioa. Kongresuko Mahaia atzo batzartu zen, eta Ana Pastor presidenteak data horiek proposatu zizkion PSOEk zentsura mozioarekin batera aurkeztutako presidentegaiari: Pedro Sanchezi. Goizeko bederatzietan ekingo diote eztabaidari, eta hamabi orduz luzatuko da. Biharamunean ekingo diote, goizez, eta bozketa ostiral eguerdirako espero da.

Iazko ekainean, hiru aste baino gehiago igaro ziren Podemosek aurkeztutako zentsura mozioa erregistratu zuenetik eztabaidara. Oraingoan, Pastorrek ez du horrenbeste itxaron. Argudiatu du aurrekontuen inguruan eztabaidatzen ari zirela orduan, eta orain ez dutela horren gai garrantzitsurik kongresuan. Rajoyren gobernuko iturriak ere ados zeuden datarekin, horrek «ziurgabetasun tartea» murriztuko duelakoan.

Hein handi batean, Ciudadanosen esku dago mozioak aurrera egingo duen edo ez. Alderdi horren zuzendaritza atzo batzartu zen, osteguneko eta ostiraleko eztabaidan izan beharreko jarrera erabakitzeko. Helburu nagusia hauteskundeak izanik, Albert Riveraren alderdiak helmuga horretara iristeko biderik azkarrena hartu nahi du. Bi aukera ditu: PP bozak deitzera behartzea, edo PSOEri zentsura mozioa onartzeko baldintzak jartzea.

Riverak bi aukera horiek xehatu zituen atzo, zuzendaritza bildu osteko agerraldian. Prest agertu zen Rajoyrekin legealdiari «amaiera ordenatu, demokratiko eta duin bat» topatzeko, Rajoyk hauteskunde deialdiari «eguna eta ordua» jartzen badizkio. Beranduenez, Riverak udazkenerako nahi ditu bozak. Rajoy karguan «tematuz» gero, ordea, Ciudadanosek «B plana» jarriko luke martxan; PSOEren zentsura mozio «instrumental» bat babestea, lau baldintza adostuta: hauteskundeen data zehaztea, gobernuburua independentea izatea —ez PSOEkoa, ez Ciudadanosekoa—, Katalunian Espainiako Konstituzioaren 155. artikulua ezartzen jarraitzea eta Rajoyren gobernuak aurkeztutako aurrekontuak onartzea. Riveraren esanetan, Rajoy eta Sanchez ez dira jarri harremanetan Ciudadanosekin. Bestalde, Ciudadanosek mozio eta hautagai propioak aurkeztu nahi baditu, bihar iluntzera arteko epea du horretarako, eta 35 diputaturen babesa beharko luke: kongresuan dituen baino hiru diputatu gehiago. Halere, Riverak baztertu egin zuen aukera hori.

Eztabaidaren datak dezente laburtuko ditu indar politikoen arteko negoziazioak, eta, beraz, PSOEk asti gutxiago izango du beste talde politiko batzuen babesa biltzeko. Margarita Robles PSOEko kongresuko bozeramailearen hitzetan, mozioaren helburua ez da «irabaztea, betebehar etiko eta demokratikoa betetzea» baizik: «Ustelkeria sistema osoan zehar barreiatu bada, beharrezkoa da erabaki politikoak hartzea, emaitza edozein dela ere». Aitzitik, PSOEk «kontaktuak» izango ditu egunotan gainerako taldeekin, baina ez beren babesa negoziatzeko: «Kontaktuan jarriko gara, guztiei argi utziz aurkeztuko dugun programa proiektu sozialista dela».

«Batasunakoen esku»

Pablo Casado PPko Komunikazio idazkariordea oldarkor mintzatu zen PSOEren kontra, Sanchezi egotzi baitzion Espainia «independentisten eta Batasunakoen esku» uztea eta espainiarrak «Carles Puigdemonten eta Arnaldo Otegiren bahitu» bihurtzea. Casadoren esanetan, zentsura mozioa «bidegabea» litzateke, eta Sanchezi ohartarazi zion «proposatzen duenak porrot» egingo lukeela mozioa baztertuko balitz, eta Sanchezen ibilbide politikoaren amaiera litzatekeela. Rajoyk, ordea, PPren babesa izango du, «gertatzen dena gertatzen dela».

2016an gobernua osatzeko negoziazioetan ez bezala, oraingoan Podemosek ez dio baldintzarik jarriko PSOEri, eta zentsura mozioa babestuko duela azpimarratu du egunotan. Aitzitik, alderdiak galdeketa bat egingo du bihar eta etzi, kideek erabaki dezaten mozioa babesten edo baztertzen duten. Atzo, Pablo Iglesias idazkari nagusiak nabarmendu zuen «premiazkoa» dela PP gobernutik irtenaraztea: «Ustelek estatu aparatuak parasitatzen jarraitzen duten bitartean, demokraziari, askatasunei eta estatu sozialari eginiko kaltea handiagoa da egunez egun». Iglesiasen arabera, Podemosen lehentasuna litzateke «gobernu aurrerakoi bat» osatzea, «programa adostu» batekin, eta gobernu horrek «elkarrizketak» abiatzea «lurralde arazoa bide demokratikoen bitartez kudeatzeko». Hala ere, ontzat joko luke mozioa onartu eta berehala hauteskundeetara deitzea: «PP erakundeetatik ateraraztea da gure lehentasuna, eta bide hori ere babestuko genuke».

Edonola ere, Iglesiasek Sanchezi gogorarazi zion PSOEren eta Podemosen botoak ez direla nahikoa mozioak aurrera egin dezan, eta beste indar politiko batzuekin negozia dezala eskatu zion.

Ciudadanosek PSOEren mozioa baztertuz gero, Sanchezek abertzale eta independentisten aulkietan bilatu beharko lituzke 176 botora ailegatzeko babesak, gehiengo absolutua beharrezkoa baita. Atzo, Marta Vilalta ERCko bozeramaileak azaldu zuen prest dagoela egitasmoa babesteko, baina alderdiko zuzendaritzak hartuko duela behin betiko erabakia. Oriol Junqueras presidentea preso eta Marta Rovira idazkari nagusia erbestean egonik, ERCk ordu edo egun batzuk beharko ditu oraindik posizioa finkatzeko. Nueva Canarias alderdiko diputatu Pedro Quevedo, berriz, prest agertu zen Sanchezen mozioa babesteko, baina baldintza bat jarri zion: ez trabatzea PP onartzekoa den aurrekontuak: «Hauteskundeak aurreratzearen aurka gaude. Argi geratu behar du lortzea oso zail izan den aurrekontu bat dagoela; ez da onena baina horixe ezarri beharra dago».